Πρόταση ΟΔΗΓΙΑ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ Σχετικά με τις εναρμονισμένες Υπηρεσίες Πληροφοριών Εσωτερικής Ναυσιπλοΐας στις εσωτερικές πλωτές οδούς της Κοινότητας

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

1. ΕΙΣΑΓΩΓΗ

Η εισαγωγή νέων τεχνολογιών στην εσωτερική ναυσιπλοΐα άρχισε τις τελευταίες δεκαετίες του 20ού αιώνα με την ανάπτυξη της ραδιοτηλεφωνίας στις εσωτερικές πλωτές οδούς. Έτσι επιτράπηκε η επικοινωνία πλοίου/ξηράς και πλοίου/πλοίου για τη ρύθμιση των ελιγμών διέλευσης. Η μετέπειτα ανάπτυξη των ραντάρ υψηλής ανάλυσης στην εσωτερική ναυσιπλοΐα και ο εξοπλισμός των πλωτών οδών με ανακλαστήρες ραντάρ σε σημαντήρες και φάρους επέτρεψε την πλοήγηση με κακή ορατότητα. Για τις δύσκολες καταστάσεις κυκλοφορίας, δημιουργήθηκαν κέντρα στα οποία παρακολουθείται η κυκλοφορία μέσω των σταθμών ραντάρ στην ξηρά.

Σήμερα, εφαρμόζονται επίσης στις εσωτερικές πλωτές μεταφορές οι προηγμένες Τεχνολογίες Πληροφοριών και Επικοινωνιών (ICT/ΤΠΕ). Στα πλοία, εγκαθίστανται και αναπτύσσονται προσωπικοί υπολογιστές που συνδέονται με το Διαδίκτυο μέσω των κινητών επικοινωνιών, όπως και δορυφορικά συστήματα εντοπισμού θέσης, ηλεκτρονικοί ναυτικοί χάρτες και αναμεταδότες. Στην ξηρά, εγκαθίστανται σταθμοί ραντάρ με παρακολούθηση στόχου, καθώς και συστήματα υποχρεωτικής αναφοράς πλοίων με διασυνδεδεμένες βάσεις.

Καθένα από αυτά τα τεχνικά συστήματα μπορεί να υποστηρίζει πολλές υπηρεσίες εσωτερικής ναυσιπλοΐας. Για να εξασφαλισθεί η διαλειτουργικότητα μεταξύ των υπηρεσιών σε εθνικό άλλα και σε ευρωπαϊκό επίπεδο και για να προωθηθούν οι διασυνοριακές εσωτερικές πλωτές μεταφορές (IWT), οι νέες υπηρεσίες πληροφοριών και οι τεχνολογίες υποστήριξής τους πρέπει να εναρμονισθούν σε πανευρωπαϊκό επίπεδο.

Ο ρόλος της εσωτερικής ναυσιπλοΐας

Η Ευρώπη διαθέτει διαύλους και ποταμούς μήκους άνω των 30.000 km που συνδέουν μεταξύ τους εκατοντάδες μεγάλων πόλεων και βιομηχανικών περιοχών. Το κύριο δίκτυο μήκους περίπου 10.000 km συνδέει τις Κάτω Χώρες, το Βέλγιο, το Λουξεμβούργο, τη Γαλλία, τη Γερμανία και την Αυστρία. Μολονότι η ραχοκοκαλιά του δικτύου αυτού αποτελείται από μεγάλους ποταμούς όπως ο Ρήνος και ο Δούναβης, πολλές διακλαδώσεις τους υπό μορφή παραποτάμων και διαύλων συνδέουν μια πλειάδα μικρότερων πόλεων και βιομηχανικών κέντρων. Μεγάλος αριθμός λιμένων κατά μήκος του δικτύου επιτρέπει την πρόσβαση σε άλλους τρόπους μεταφοράς και τη σύνδεση με αυτούς.

Παρά τις δυνατότητες του δικτύου αυτού, οι πλωτές οδοί παραμένουν σε μεγάλο βαθμό ανεκμετάλλευτες. Η μεταφορά εμπορευμάτων μέσω των εσωτερικών πλωτών οδών αποτελούν το 7% του συνόλου των χερσαίων μεταφορών (επίγειες μεταφορές) στην ΕΕ των 15 κρταών μελών, εννέα από τα οποία έχουν σημαντικές IWT, ύψους 125 δις τονοχιλιομέτρων το 2000, ενώ οι οδικές και οι σιδηροδρομικές μεταφορές εμπορευμάτων αποτελούν το 80% και το 13% αντίστοιχα. Tο μερίδιο των IWT επί του συνόλου των επίγειων μεταφορών σημειώνει συνεχή πτώση από 12% το 1970 σε 7% το 2000 όπως αναφέρθηκε, παρά το γεγονός ότι ο όγκος της κυκλοφορίας αυξήθηκε σε αυτά τα 30 χρόνια από 102 δις σε 125 δις τονοχιλιόμετρα (+18%).

Η εικόνα είναι κάπως διαφορετική εάν ληφθούν υπόψη μόνον τα κράτη μέλη της ΕΕ που έχουν πλωτές οδούς, όπου το 12% των εμπορευμάτων μεταφέρεται μέσω της εσωτερικής ναυσιπλοΐας. Σε ορισμένες περιοχές, π.χ. στην ενδοχώρα των θαλάσσιων λιμένων, όπως στη Μπενελούξ και τη Βόρειο Γαλλία, το μερίδιο των εσωτερικών πλωτών μεταφορών είναι πολύ υψηλότερο και φθάνει το 43% στις Κάτω Χώρες, ενώ στη Γερμανία φθάνει το 14% και στο Βέλγιο το 12%.

Στις χώρες που πρόκειται να προσχωρήσουν στην ΕΕ, μεταφέρθηκαν συνολικά 8,5 δις τονοχιλιόμετρα το 1999, ιδίως μέσω του Δούναβη. Tο συνολικό μερίδιο των IWT στις προσχωρούσες (παραδουνάβιες) χώρες είναι παρεμφερές με εκείνο ορισμένων κρατών μελών. Το μερίδιο των IWT στη Ρουμανία και στη Σλοβακία ανέρχεται σε 9%, σε 6% στην Ουγγαρία, σε 3% στη Βουλγαρία και σε 2% στην Τσεχική Δημοκρατία.

Το Λευκό Βιβλίο και οι προηγμένες Τεχνολογίες Πληροφοριών και Επικοινωνιών στην εσωτερική ναυσιπλοΐα

Η Ευρωπαϊκή Επιτροπή αναγνωρίζει τις μεγάλες δυνατότητες που έχει η εσωτερική ναυσιπλοΐα ως εναλλακτική λύση μεταφοράς εμπορευμάτων. Είναι γνωστό ότι οι εσωτερικές πλωτές μεταφορές είναι συχνά φθηνότερες, οικονομικότερες, αξιόπιστες και πιο συμβατές με το περιβάλλον σε σύγκριση με άλλους τρόπους μεταφοράς.

Με τα τρομακτικά προβλήματα μεταφορικής ικανότητας και περιβάλλοντος που αντιμετωπίζονται σε άλλους χερσαίους τρόπους μεταφοράς, ιδίως στις οδικές μεταφορές, η ευρωπαϊκή πολιτική μεταφορών έχει συνεπώς συμφέρον να αναπτυχθούν οι εσωτερικές πλωτές μεταφορές έτσι ώστε να αποβούν μια πραγματική εναλλακτική λύση που θα επιβαρύνει όσο το δυνατόν λιγότερο το περιβάλλον.

Η Ευρωπαϊκή Επιτροπή ενδιαφέρεται όχι μόνον να προωθηθεί η χρήση της εσωτερικής ναυσιπλοΐας ως εναλλακτική λύση μεταφοράς αλλά και να αποβεί καίριος τρόπος μεταφοράς στο ευρωπαϊκό διατροπικό σύστημα, όπως δηλώνεται στο Λευκό Βιβλίο "Eυρωπαϊκή πολιτική μεταφορών με ορίζοντα το 2010: η ώρα των επιλογών" [1]. Η Επιτροπή σε αυτήν την ιδέα εντάσσει τη σύνδεση των εσωτερικών πλωτών οδών με τα συστήματα σιδηροδρομικών και θαλάσσιων μεταφορών μικρών αποστάσεων, έτσι ώστε να δημιουργηθεί μια προσβάσιμη, οικονομική, ασφαλής και περιβαλλοντικά συμβατή εναλλακτική λύση στο υπερφορτωμένο και μη αειφόρο οδικό δίκτυο.

[1] Λευκό Βιβλίο για την ευρωπαϊκή πολιτική μεταφορών με ορίζοντα το 2010: η ώρα των επιλογών, Eυρωπαϊκές Κοινότητες 2001

Η Επιτροπή αποβλέπει στη δημιουργία ευνοϊκών συνθηκών για την περαιτέρω ανάπτυξη του τομέα και στην ενθάρρυνση των επιχειρήσεων να χρησιμοποιούν αυτόν τον τρόπο μεταφοράς. Στο πλαίσιο της στρατηγικής τού Λευκού Βιβλίου, έχει δεσμευθεί να συνδράμει περισσότερο τον τομέα στην προσαρμογή του στις νέες ανάγκες της αγοράς. Ενθαρρύνει σθεναρά την ανάπτυξη των σύγχρονων Τεχνολογιών Πληροφοριών και Επικοινωνιών (ΤΠΕ/ICT), με σκοπό ειδικότερα τη βελτίωση της διαχείρισης της κυκλοφορίας και των μεταφορών στην εσωτερική ναυσιπλοΐα.

Σε ό,τι αφορά τις εσωτερικές πλωτές μεταφορές το Λευκό Βιβλίο προδιαγράφει "την ανάπτυξη αποτελεσματικών συστημάτων αρωγής της ναυσιπλοΐας και της επικοινωνίας στο δίκτυο των εσωτερικών πλωτών μεταφορών " έτσι ώστε να αποβεί αυτός ο τρόπος μεταφοράς ακόμη πιο αξιόπιστος, αποτελεσματικός και προσβάσιμος. Στο ψήφισμά του σχετικά με το Λευκό Βιβλίο της Επιτροπής για την ευρωπαϊκή πολιτική μεταφορών με ορίζοντα το 2010 [2] το Ευρωπαϊκό Κοινοβούλιο " [...] θεωρεί ότι η δημιουργία συστημάτων πληροφόρησης υψηλής αποδοτικότητας, ολοκληρωμένων από γεωγραφική άποψη, για τις εσωτερικές πλωτές οδούς, είναι ιδιαίτερα σημαντική στο πλαίσιο αυτό, και καλεί την Επιτροπή να υποβάλει το συντομότερο δυνατό πρόταση για την εναρμόνιση των τεχνικών προδιαγραφών με σκοπό την εφαρμογή των (RΙS) (River Information Services)".

[2] A5-0444/2002 (ΕΕ ...)

Η σημασία των ΥΠΕΝ για την εσωτερική ναυσιπλοΐα

Η ιδέα των Υπηρεσιών Πληροφοριών Εσωτερικής Ναυσιπλοΐας, η οποία αποτελεί την πιο ουσιαστική αλλαγή στον τομέα εδώ και δεκαετίες, αποσκοπεί στην καθιέρωση υπηρεσιών παροχής πληροφοριών για την υποστήριξη και τη διαχείριση της κυκλοφορίας και των μεταφορών. Η καθιέρωση των ΥΠΕΝ όχι μόνον θα βελτιώσει την ασφάλεια και την αποτελεσματικότητα της κυκλοφορίας αλλά ταυτόχρονα θα αναβαθμίσει την αποτελεσματικότητα και την ασφάλεια των μεταφορών.

Οι ΥΠΕΝ θα διευκολύνουν το έργο των αρμοδίων αρχών, ιδίως στη διαχείριση της κυκλοφορίας και στην παρακολούθηση των επικίνδυνων εμπορευμάτων. Με την παροχή δεδομένων στους κυβερνήτες πλοίων, θα βελτιωθεί η βάση στην οποία στηρίζονται οι άμεσες αποφάσεις πλοήγησης. Η ασφάλεια και η περιβαλλοντική προστασία θα προαχθούν με την καλύτερη ενημέρωση και τη μείωση του χρόνου αντίδρασης σε περίπτωση έκτακτης ανάγκης.

Η εσωτερική ναυσιπλοΐα με τη βοήθεια των ΥΠΕΝ θα συμβαδίζει με τις σύγχρονες εξελίξεις στην εφοδιαστική και τη διαχείριση της αλυσίδας εφοδιασμού, οπότε θα διευκολυνθεί η ενσωμάτωση των εσωτερικών πλωτών μεταφορών στην αλυσίδα διατροπικών μεταφορών, πράγμα που αποτελεί προϋπόθεση για την αύξηση του μεριδίου τους στην αγορά μεταφορών.

Οι ΥΠΕΝ πρέπει να θεωρούνται ως μεγάλο βήμα προς τα εμπρός που θα μετατρέψει τις εσωτερικές πλωτές μεταφορές σε έναν διαφανή, αξιόπιστο, ευέλικτο και εύκολο στην πρόσβαση τρόπο μεταφοράς. Σε συνδυασμό με τις αποδοτικές και περιβαλλοντικά συμβατές δραστηριότητες εφοδιαστικής, η ανάπτυξη των ΥΠΕΝ θα καταστήσει τις εσωτερικές πλωτές μεταφορές ελκυστικές για τη σύγχρονη διαχείριση της αλυσίδας εφοδιασμού.

Οι ΥΠΕΝ είναι σημαντικές για ολόκληρο τον τομέα της ευρωπαϊκής εσωτερικής ναυσιπλοΐας. Η ανασυγκρότηση των εσωτερικών πλωτών μεταφορών με την εφαρμογή των ΥΠΕΝ αποκτά ιδιαίτερο ενδιαφέρον με τη διεύρυνση της Ευρωπαϊκής Ένωσης προς.τις χώρες της Κεντρικής και Ανατολικής Ευρώπης.

2. ΠΟΛΙΤΙΚΟ ΠΛΑΙΣΙΟ

Λόγω της θετικής συμβολής της εσωτερικής ναυσιπλοΐας στην επίτευξη των στόχων της πολιτικής μεταφορών, όπως τονίζεται στο Λευκό Βιβλίο, η ανάπτυξη των ΥΠΕΝ περιλαμβάνεται σε αρκετές ευρωπαϊκές πολιτικές και υποστηρίζεται ευρέως από διεθνείς φορείς και οργανισμούς.

Η απόφαση αριθ. 1692/96/EΚ του Ευρωπαϊκού Κοινοβουλίου και του Συμβουλίου της 23ης Ιουλίου 1996 περί των κοινοτικών προσανατολισμών για την ανάπτυξη του διευρωπαϊκού δικτύου μεταφορών ορίζει στο άρθρο 11 παράγραφος 4 ότι το ευρωπαϊκό δίκτυο πλωτών οδών και οι λιμένες εσωτερικής ναυσιπλοΐας περιλαμβάνουν την 'υποδομή διαχείρισης της κυκλοφορίας'. Σύμφωνα με το παράρτημα II, Τμήμα 4 της απόφασης, τα συστήματα σηματοδότησης, καθοδήγησης και επικοινωνίας των πλοίων εσωτερικής ναυσιπλοΐας πρέπει να θεωρούνται έργα κοινού ενδιαφέροντος και επομένως επιλέξιμα για χρηματοδότηση από τον προϋπολογισμό των ΔΔ. Στο πλαίσιο αυτό, συγχρηματοδοτήθηκε το 2001 μια μελέτη σκοπιμότητας για την εγκατάσταση των ΥΠΕΝ στο Δούναβη στην Αυστρία.

Στην πρόταση απόφασης του Ευρωπαϊκού Κοινοβουλίου και του Συμβουλίου για την τροποποίηση της απόφασης αριθ. 1692/96/EΚ περί των κοινοτικών προσανατολισμών για την ανάπτυξη του διευρωπαϊκού δικτύου μεταφορών (COM (2001) 544 τελικό) στο άρθρο 5 στοιχείο (στ) τίθεται ως προτεραιότητα η "εγκατάσταση διαλειτουργικών έξυπνων μεταφορικών συστημάτων για τη βελτιστοποίηση της δυναμικότητας της υπάρχουσας υποδομής και τη βελτίωση της ασφάλειας".

Στην έκθεσή της στις 27 Ιουνίου 2003, η Ομάδα Ανώτερων Αξιωματούχων για το διευρωπαϊκό δίκτυο μεταφορών δέχεται με ικανοποίηση την πρόθεση της Επιτροπής να προτείνει οδηγία πλαίσιο για να εξασφαλισθεί η διαλειτουργικότητα των συστημάτων επικοινωνίας στις εσωτερικές πλωτές οδούς της Κοινότητας [3].

[3] Έκθεση Van Miert

Η Δήλωση των Ευρωπαίων Υπουργών Μεταφορών που υπογράφηκε στο Ρότερνταμ το Σεπτέμβριο του 2001 καλεί τα κράτη μέλη και τις προσχωρούσες χώρες να εγκαταστήσουν τις Πανευρωπαϊκές Υπηρεσίες Πληροφοριών Εσωτερικής Ναυσιπλοΐας έως το έτος 2005.

Στη σύνοδο του Συμβουλίου Μεταφορών στις 9 Oκτωβρίου 2003, οι Κάτω Χώρες, υποστηριζόμενες και από άλλα κράτη μέλη, δέχθηκαν με ικανοποίηση την πρωτοβουλία της Επιτροπής να υποβάλει πρόταση οδηγίας για τις Υπηρεσίες Πληροφοριών Εσωτερικής Ναυσιπλοΐας.

Η ανάπτυξη των ΥΠΕΝ αναγνωρίζεται και προωθείται επίσης από τις επιτροπές εσωτερικής ναυσιπλοΐας και από τη Διεθνή Ένωση Ναυσιπλοΐας (PIANC). Έχουν τεθεί ορισμένες προϋποθέσεις σε ό,τι αφορά την οργάνωση και την τυποποίηση. Το 2002 η PIANC συνέταξε κατευθύνσεις για τις ΥΠΕΝ με βάση τα αποτελέσματα των διαφόρων ευρωπαϊκών ερευνητικών και αναπτυξιακών έργων. Αυτές οι κατευθύνσεις ΥΠΕΝ του 2002 εγκρίθηκαν επίσημα από την Κεντρική Επιτροπή Ναυσιπλοΐας στο Ρήνο το Μάιο του 2003.

Καταρτίσθηκε πρότυπο για το ηλεκτρονικό σύστημα απεικόνισης χαρτών και πληροφοριών στην εσωτερική ναυσιπλοΐα (Inland ECDIS) από μια ομάδα εμπειρογνωμόνων στο πλαίσιο του INDRIS (Inland Navigation Demonstrator for River Information Services-Επίδειξη Εσωτερικής Πλοήγησης για Υπηρεσίες Εσωτερικής Ναυσιπλοΐας) και εγκρίθηκε επίσημα από την Κεντρική Επιτροπή Ναυσιπλοΐας στο Ρήνο και την Επιτροπή του Δούναβη το 2001.

Το 2002 η ομάδα εργασίας εσωτερικών πλωτών μεταφορών της Οικονομικής Επιτροπής του ΟΗΕ για την Ευρώπη ενέκρινε με το ψήφισμα αριθ. 48 σύσταση για το ηλεκτρονικό σύστημα απεικόνισης χαρτών και πληροφοριών στην εσωτερική ναυσιπλοΐα (Inland ECDIS) και εξετάζει τη θέσπιση κοινών αρχών και τεχνικών απαιτήσεων για μια πανευρωπαϊκή υπηρεσία εσωτερικής ναυσιπλοΐας (ΥΠΕΝ).

3. Η ΑΝΑΠΤΥΞΗ ΤΩΝ ΥΠΕΝ ΕΩΣ ΣΗΜΕΡΑ

Οι εθνικές αυτοδύναμες τηλεματικές υπηρεσίες άρχισαν να αναπτύσσονται από τα τέλη της δεκαετίας του '80. Tο πρόβλημα που αντιμετωπίζεται στον τομέα των εσωτερικών πλωτών μεταφορών έγκειται στην ολοκλήρωση όλων αυτών των διαφορετικών υπηρεσιών και συστημάτων σε μια κοινή επιχειρησιακή ιδέα.

Η κατάσταση σήμερα στα κράτη μέλη

Στη συνέχεια δίνονται ορισμένα παραδείγματα εθνικών εφαρμογών ΥΠΕΝ. Αναλυτική περιγραφή πολυάριθμων εθνικών εφαρμογών ΥΠΕΝ υπάρχει στην έκθεση ανασκόπησης που συντάχθηκε για το έργο COMPRIS [4] του πέμπτου προγράμματος πλαισίου ΕΤΑ.

[4] http:// www.euro-compris.org

Tο γερμανικό σύστημα πληροφοριών ναυσιπλοΐας ARGO (Προηγμένη Εσωτερική Ναυσιπλοΐα) παρέχει στους κυβερνήτες πλοίων εσωτερικής ναυσιπλοΐας δεδομένα για τη ναυσιπλοΐα και το πραγματικό βάθος των υδάτων σε πραγματικό χρόνο με βάση τους χάρτες του Inland ECDIS. Το σύστημα συνίσταται από τρία μέρη: έναν ηλεκτρονικό χάρτη ναυσιπλοΐας (ENC), εικόνες ραντάρ και πληροφορίες για το βάθος των υδάτων στα κρίσιμα σημεία. Μέσω ενός δέκτη DGPS (Διαφορικό Παγκόσμιο Σύστημα Εντοπισμού Θέσης) είναι δυνατός ο εντοπισμός της επακριβούς θέσης του πλοίου του κυβερνήτη στην απεικόνιση. Tο σύστημα λειτουργεί στο Ρήνο.

Tο BICS (Barge Information and Communication System - Σύστημα Πληροφοριών και Επικοινωνιών Φορτηγίδων) αναπτύχθηκε αρχικά για την αναφορά μεταφοράς επικίνδυνων εμπορευμάτων. Η λήψη των μηνυμάτων EDI (Electronic Data Interchange - Ηλεκτρονική Ανταλλαγή Δεδομένων) από τους κυβερνήτες προς τις αρμόδιες αρχές γίνεται με το σύστημα IVS90 των Κάτω Χωρών και τα γερμανικά συστήματα MIB/MOVES. Το BICS επιτρέπει την αναλυτική ανταλλαγή πληροφοριών σχετικά με το φορτίο και τα προγραμματισμένα σημεία φόρτωσης και εκφόρτωσης κατά τη διάρκεια του ταξιδιού. Tα δεδομένα αυτά μεταδίδονται μέσω Η/Υ και κινητού τηλεφώνου στις διάφορες αρχές εσωτερικής ναυσιπλοΐας και λιμενικές αρχές. Tα χρησιμοποιούμενα πρότυπα περιλαμβάνουν την EDIFACT (Electronic Data Interchange For Administration, Commerce and Transport - Ηλεκτρονική Ανταλλαγή Παραστατικών Στοιχείων για τη Διοίκηση, το Εμπόριο και τις Μεταφορές), καθώς και τυποποιημένα πρωτόκολλα. Στο παρελθόν οι πληροφορίες αυτές ανταλλάσσονταν συνήθως προφορικά από τηλεφώνου, ή/και με τηλεομοιοτυπία. Τα δεδομένα δηλώνονται μόνον μια φορά, κατά την αναχώρηση του πλοίου. Τα δεδομένα εισάγονται επίσης σε μνήμη για στατιστικούς σκοπούς. Το BICS άρχισε να λειτουργεί το 1996. Καλύπτει την Αυστρία, το Βέλγιο, τη Γαλλία, τη Γερμανία, το Λουξεμβούργο, την Ελβετία και τις Κάτω Χώρες.

To BIVAS (Binnenvaart Intelligent Vraag en Aanbod Systeem) είναι ένας δικτυακός τόπος αμφίδρομης επικοινωνίας όπου μπορεί να συνδυασθεί ο εφοδιασμός και η ζήτηση εμπορευμάτων (διαχείριση φορτίου και στόλου). Παρουσιάζει τη ζήτηση μεταφοράς, καθώς και την προσφορά χωρητικότητας του πλοίου, και έτσι αποκαθιστά επαφή μεταξύ κυβερνήτη και αποστολέα. Όταν υπάρχουν μεταβολές στο προς αποστολή φορτίο, ο κυβερνήτης δέχεται ένα μήνυμα ειδοποίησης SMS. Οι πραγματικές διαπραγματεύσεις επαφίενται στα ίδια τα συναλλασσόμενα μέρη. Tο σύστημα δεν υποστηρίζει αυτή καθαυτή την εμπορική διαδικασία. Το σύστημα έχει δοκιμασθεί αλλά δεν εφαρμόζεται (ακόμη).

To DoRIS (Danube River Information Services - Υπηρεσίες Πληροφόρησης για την Κυκλοφορία στο Δούναβη) παράγει αυτόματα πληροφορίες σχετικά με την κυκλοφορία μέσω αναμεταδοτών AIS (Automatic Identification Systems - Συστήματα Αυτόματης Αναγνώρισης). Η εικόνα τακτικής κυκλοφορίας χρησιμοποιείται δοκιμαστικά προς το παρόν από τις αρχές εσωτερικής ναυσιπλοΐας και τους κυβερνήτες. Επίσης, το DoRIS προσφέρει δυνατότητες διαχείρισης των μεταφορών, διαχείριση των κλεισιάδων, παροχή δεδομένων εκτιμώμενης ώρας άφιξης (ETA) για τον προγραμματισμό των ωραρίων των κλεισιάδων), ναυτοπλοϊκά δεδομένα (υποστήριξη του κυβερνήτη στις αποφάσεις πλοήγησης με την παροχή δεδομένων εντοπισμού θέσης επί ηλεκτρονικού ναυτικού χάρτη) και αποφυγή καταστροφών (με την παρακολούθηση των πλοίων που μεταφέρουν επικίνδυνα εμπορεύματα). Όλα τα δεδομένα για την κυκλοφορία εισάγονται σε μια κεντρική βάση δεδομένων. Σε περίπτωση ατυχήματος, τα δεδομένα αυτά μπορούν να ανακτηθούν για να χρησιμοποιηθούν για ανάλυση επικινδυνότητας. Tα δεδομένα μπορούν επίσης να χρησιμοποιούνται για στατιστικές αναλύσεις. Για τις ανάγκες του εμπορικού χρήστη προσφέρεται διεπαφή με τον Παγκόσμιο Ιστό, καθώς και διεπαφή XML (eXtensible Markup Language - επεκτάσιμη γλώσσα σημείωσης) για άμεση σύνδεση με τους εξουσιοδοτημένους εξωτερικούς εξυπηρέτες εφοδιαστικής. Tο κέντρο δοκιμών λειτουργεί από το 2002. το τμήμα δοκιμών καλύπτει 33km μέσα στην Αυστρία και προγραμματίζονται συνδέσεις με τον υπόλοιπο Δούναβη στην Αυστρία.

To ELWIS (German Electronic Waterway Information System - Ηλεκτρονικό Σύστημα Πληροφοριών Εσωτερικής Ναυσιπλοΐας της Γερμανίας) είναι ένα πλήρως επιχειρησιακό σύστημα, το οποίο παρέχει σειρά υπηρεσιών (ναυτικών) πληροφοριών στον τομέα της εσωτερικής ναυσιπλοΐας. Η ιστοθέση περιλαμβάνει ανακοινώσεις προς τους κυβερνήτες, κατάσταση και πρόγνωση της στάθμης των υδάτων και των ρευμάτων τους, πληροφορίες για τον παγετό, διευθύνσεις των αρμοδίων αρχών, στατιστικές κυκλοφορίας και νομικούς κανονισμούς.

To IBIS (Informatiesysteem Binnenscheepvaart) είναι μια κεντρική βάση δεδομένων, όπου καταχωρίζονται όλες οι εργασίες και η εισαγωγή πληροφοριών των απασχολούμενων στην εσωτερική ναυσιπλοΐα. Επιτρέπει στους διοικητές των υδάτινων υποδομών να χορηγούν άδειες, να εντοπίζουν πλοία στην επικράτειά τους και να συλλέγουν δεδομένα για την εσωτερική ναυσιπλοΐα. Η χορήγηση αδειών ναυσιπλοΐας, η οποία είναι απαίτηση σύμφωνα με το νόμο, πραγματοποιείται κοντά σε ορισμένες κλεισιάδες. Το IBIS μπορεί επίσης να υπολογίζει την εκτιμώμενη ώρα άφιξης (ETA) ενός πλοίου π.χ. σε κλεισιάδες ή γέφυρες. Με τις πληροφορίες αυτές ο χειριστής της κλεισιάδας αποκτά αντίληψη για την επικείμενη κυκλοφορία και μπορεί να αρχίσει τη ρύθμιση του υδατοφράκτη. Σε περίπτωση ατυχήματος, μπορεί να ανευρεθεί στο σύστημα ο τύπος του φορτίου και να χρησιμοποιηθεί ως πληροφορία στις διαδικασίες διάσωσης. Tα συλλεγόμενα δεδομένα μπορούν να μετατραπούν σε χρήσιμες πληροφορίες, π.χ. για τη διαχείριση των μεταφορών. Οι πολιτικοί αρμόδιοι χρησιμοποιούν τις στατιστικές επισκοπήσεις στο σχεδιασμό των υποδομών (εντοπισμός των σημείων συμφόρησης, βελτίωση των πλωτών οδών, κλπ.), καθώς και στην εκπλήρωση διεθνών υποχρεώσεων για τη συλλογή δεδομένων και την υποβολή αναφορών στην Εθνική Στατιστική Υπηρεσία. Το IBIS άρχισε να λειτουργεί το 1999.

To GWS (Geautomatiseerd Waterbeheer en Scheepvaartsturing) είναι ένα φλαμανδικό έργο στο οποίο συνεργάζονται οι διάφορες διοικήσεις ναυσιπλοΐας. Καλύπτει δύο κύριες δραστηριότητες: τη διαμόρφωση και τη δημιουργία ενός αξιόπιστου τηλεματικού δικτύου και την επεξεργασία δεδομένων κοινού ενδιαφέροντος που σχετίζονται με τις διάφορες πτυχές διαχείρισης των υδάτων. Το GWS καλύπτει λειτουργίες όπως υποστήριξη της κυκλοφορίας. ψηφιακή αγορά εσωτερικής ναυσιπλοΐας (προσφορά και ζήτηση), αυτοματοποιημένη διαχείριση των υδάτων. καταχώριση υδρολογικών (και συναφών) δεδομένων, τηλεχειρισμό των κατασκευών (φράγματα, στόμια καθαρισμού, ...), συλλογή δεδομένων χρήσιμων σε αρμόδιες αρχές και σε τρίτους, διαβίβαση δεδομένων, καθώς και διαχείριση και επεξεργασία δεδομένων.

To GINA (Gestion Informatis?e de la Navigation - Αυτοματοποιημένη Διαχείριση της Ναυσιπλοΐας) είναι μια εφαρμογή υποβολής αναφορών στη Βαλλονία που αφορά την τιμολόγηση των τελών ναυσιπλοΐας και την παραγωγή στατιστικών. Περιλαμβάνει επίσης λειτουργίες προαναγγελίας για τις κλεισιάδες. Tο σύστημα λειτουργεί από το 1986.

To IVS90 είναι ένα σύστημα αναφοράς των πλοίων το οποίο χρησιμοποιείται από τις ολλανδικές αρχές ναυσιπλοΐας και υποστηρίζει τον προγραμματισμό των κλεισιάδων, υπηρεσίες κυκλοφορίας των πλοίων (VTS), αποφυγή καταστροφών και παραγωγή στατιστικών. Tα δεδομένα που καταχωρίζονται στο IVS90 περιλαμβάνουν δεδομένα πλοίων (όνομα, αριθμό νηολογίου (αριθμός Europa), νεκρό βάρος, μήκος και πλάτος, πλοιοκτησία) και ειδικά δεδομένα ταξιδιού (βύθισμα σκάφους, ύψος φορτίου, αριθμός μελών πληρώματος, λιμένας αναχώρησης και προορισμού, προγραμματισμένη διαδρομή, ειδικά δεδομένα φορτίου). Tα δεδομένα αυτά διαβιβάζονται αυτόματα στις κλεισιάδες ή/και τα περιφερειακά κέντρα VTS. Τα δεδομένα εισάγονται μόνον μια φορά από τον κυβερνήτη στην αρχή του ταξιδιού, μέσω ναυτικών ραδιοεπικοινωνιών VHF, κινητού τηλεφώνου, τηλεομοιοτυπικού ή EDI. Tο σύστημα μπορεί να χρησιμοποιείται για την ηλεκτρονική διαβίβαση δεδομένων και άρχισε να λειτουργεί το 1994.

To MIB/MOVES (Melde- und Informationssystem Binnenschifffahrt/Mosel Verkehrs erfassungssystem). Οι γερμανικές υπηρεσίες MIB και MOVES είναι παρεμφερείς με το IVS90. Το MIB χρησιμοποιείται για την καταχώριση και την παρακολούθηση επικίνδυνων εμπορευμάτων, συνδυασμών σκαφών ορισμένων διαστάσεων και έκτακτων μεταφορών. Tο κέντρο VTS στην αρχή του ταξιδιού καταχωρίζει όλα τα δεδομένα που αφορούν την ασφάλεια, τα οποία διαβιβάζονται σε όλες τις αρμόδιες αρχές κατά τη διάρκεια του ταξιδιού. Σε περίπτωση ατυχήματος, τα δεδομένα αποστέλλονται στις υπηρεσίες διάσωσης και την αστυνομία. Το MOVES άρχισε να λειτουργεί στον ποταμό Μοζέλα το 2001. Tα δεδομένα των πλοίων που διέρχονται τις κλεισιάδες καταχωρίζονται, όπως και η ώρα διέλευσης από τις κλεισιάδες, και διαβιβάζονται στην επόμενη κλεισιάδα από την οποία θα διέλθει το πλοίο. Στο MIB και στο MOVES, οι κυβερνήτες μπορούν να χρησιμοποιούν το πρόγραμμα BICS για να διαβιβάζουν δεδομένα στη βάση δεδομένων των MIB/MOVES, μπορούν μάλιστα να κάνουν αναφορά μέσω ραδιοεπικοινωνιών VHF ή τηλεομοιοτυπικού.

To NIF (Nautischer Informations-Funk) είναι η γερμανική υπηρεσία VHF που χρησιμοποιείται για τη μετάδοση μηνυμάτων σχετικά με τη στάθμη των υδάτων, την αναγγελία πλημμύρας, την πρόγνωση της στάθμης των υδάτων, τον παγετό και την ομίχλη, καθώς και για τη μετάδοση αστυνομικών μηνυμάτων. Επίσης, μπορεί να χρησιμοποιηθεί για τη λήψη ή την εκπομπή πληροφοριών σε περίπτωση έκτακτης ανάγκης.

Οι εφαρμογές ΥΠΕΝ που χρησιμοποιούνται στη λίμνη Saimaa (Φινλανδία) περιλαμβάνουν ολοκληρωμένη δέσμη υπηρεσιών ΥΠΕΝ, από υπηρεσίες πληροφοριών ναυσιπλοΐας έως τα τέλη των υδάτινων υποδομών. Tο υδάτινο δίκτυο μήκους 814 km είναι εξοπλισμένο με οκτώ ραδιοσταθμούς VHF και με οκτώ σταθμούς AIS. Αυτοί είναι συνδεδεμένοι με το κέντρο κυκλοφορίας VTS, το οποίο παρέχει υπηρεσίες πληροφοριών στα σκάφη που βρίσκονται στο δίκτυο. Οι μετακινήσεις των σκαφών μπορούν να παρακολουθούνται σε πραγματικό χρόνο. Tο κέντρο παρακολούθησης της κυκλοφορίας μπορεί να χειρίζεται επίσης (τηλεχειρισμός) και τις οκτώ κλεισιάδες και τις επτά γέφυρες κατά μήκος του διαύλου. Εκτός από το AIS και το VHF, χρησιμοποιείται το GPS και το Inland ECDIS.

To STIS (Shipping and Transport Information Services - Υπηρεσίες Πληροφοριών Αποστολών και Μεταφορών) νοείται ως η γενική αρχιτεκτονική που πρόκειται να χρησιμοποιηθεί από διάφορες υπηρεσίες ΥΠΕΝ από διαφόρους ενεχόμενους παράγοντες. Θα είναι συμβατό με πολυάριθμες αυτοδύναμες εφαρμογές που διατίθενται σήμερα ή θα υπάρξουν μελλοντικά. Οι συνιστώσες του συστήματος, οι οποίες είχαν προγραμματισθεί να τελειοποιηθούν έως τα τέλη του 2003, είναι οι εξής: επιχειρηματικό σχέδιο, πρότυπα και πρωτόκολλα για την ανταλλαγή και την επικοινωνία δεδομένων, αρχιτεκτονική του συστήματος και ένα πρωτότυπο ναυτογεωγραφικής βάσης δεδομένων (Inland ECDIS). Η διερευνητική φάση ολοκληρώθηκε το Δεκέμβριο του 2002.

To VNF2000 είναι ένα γαλλικό δίκτυο πληροφοριών για την τιμολόγηση των διοδίων ναυσιπλοΐας και την παραγωγή στατιστικών σχετικών με την κυκλοφορία. Το VNF2000+ θα επιτρέψει στις εταιρείες και στους πλοιοκτήτες να δηλώνουν τις μεταφορές τους με μηνύματα EDI και να αποφεύγουν τη συμπλήρωση εντύπων. Το VNF χρησιμοποιεί το ολλανδικό BICS για τις μεταδόσεις. Το VNF2000 άρχισε να λειτουργεί το 2000, η δε τελειοποίηση του VNF2000+ έχει προγραμματισθεί για το Μάρτιο του 2005.

Έρευνα, τεχνολογική ανάπτυξη και εφαρμογή

Για να αντιμετωπισθεί η ανάπτυξη του μωσαϊκού που απαρτίζουν υπηρεσίες και εφαρμογές και για να εξασφαλισθεί η διαλειτουργικότητά τους, έχουν αρχίσει ουσιαστικές δραστηριότητες ΕΤΑ στο πεδίο των ΥΠΕΝ από τα τέλη της δεκαετίας του '90. Tο έργο INDRIS (Inland Navigation Demonstrator for River Information Services) του 4ου προγράμματος πλαισίου, το οποίο διήρκεσε από το 1998 έως το 2002, μπορεί να θεωρηθεί ως το σημείο εκκίνησης για την ανάπτυξη της ιδέας σχεδιασμού των ευρωπαϊκών ΥΠΕΝ. Το INDRIS περιέγραψε τις λειτουργίες των ΥΠΕΝ για όλους τους πιθανούς χρήστες, προδιέγραψε τις σχετικές διεργασίες πληροφοριών και ανέπτυξε ανοικτά πρότυπα για το περιεχόμενο των πληροφοριών και την επικοινωνία μεταξύ δημοσίου και ιδιωτών. Το INDRIS υπήρξε μια κοινοπραξία μεταξύ εθνικών δημοσίων αρχών, του κλάδου των μεταφορών, της βιομηχανίας ΤΠΕ (ICT) και ερευνητικών ιδρυμάτων της Αυστρίας, της Γερμανίας, του Βελγίου, της Γαλλίας και των Κάτω Χωρών.

Σήμερα, το έργο COMPRIS (Consortium Operational Management Platform River Information Services - το οποίο άρχισε το 2002) στο πλαίσιο του 5ου προγράμματος πλαισίου αποβλέπει στην τελειοποίηση της ανάπτυξης μιας τεχνικής, οργανωτικής και λειτουργικής αρχιτεκτονικής για τις Υπηρεσίες Πληροφοριών Εσωτερικής Ναυσιπλοΐας σε πανευρωπαϊκό επίπεδο, καθώς και της ανάπτυξης και της προώθησης νέων προτύπων και εφαρμογών για την ανταλλαγή πληροφοριών έτσι ώστε να προετοιμασθεί η εγκατάσταση των ΥΠΕΝ στα πιο σημαντικά ευρωπαϊκά υδατορρεύματα. Το COMPRIS θα σημάνει την τελική φάση ανάπτυξης των ΥΠΕΝ πριν την εφαρμογή τους σε ευρεία κλίμακα, διότι συνδέεται στενά με τα εθνικά έργα και πρωτοβουλίες ΥΠΕΝ.

Παράλληλα με το ερευνητικό έργο έγιναν τα πρώτα βήματα εφαρμογής. Ορισμένες από τις εθνικές εφαρμογές που ήδη αναφέρθηκαν πληρούν τις απαιτήσεις εναρμόνισης είτε διότι είναι το άμεσο αποτέλεσμα των ευρωπαϊκών ερευνητικών δραστηριοτήτων είτε διότι αναπτύσσονται σήμερα με βάση τα αποτελέσματα της έρευνας.

Επίσης, έχει εκπονηθεί η Ευρωπαϊκή Πλατφόρμα ΥΠΕΝ (ERISP). Η πλατφόρμα καταρτίσθηκε με σκοπό τη συμμετοχή όλων των ευρωπαϊκών (κοινοτικών και μη) εθνικών αρχών που είναι αρμόδιες και ενέχονται ενεργά στην ανάπτυξη και την εφαρμογή των ΥΠΕΝ. Η πλατφόρμα αποβλέπει στην ανταλλαγή γνώσεων σχετικά με τις ΥΠΕΝ και στην προώθηση της εναρμονισμένης ανάπτυξής τους.

4. ΑΙΤΙΟΛΟΓΗΣΗ ΤΗΣ ΟΔΗΓΙΑΣ

Πολλές από τις υπάρχουσες εφαρμογές ΥΠΕΝ αναπτύχθηκαν ανεξάρτητα η μια από την άλλη. Υπάρχει επομένως σαφής κίνδυνος δημιουργίας ενός μωσαϊκού από διαφορετικές εφαρμογές ΥΠΕΝ. Αυτό δεν επιθυμείται από άποψη ευρωπαϊκής πολιτικής, ούτε για τον ίδιο τον τομέα της εσωτερικής ναυσιπλοΐας. Έτσι, δημιουργείται η ισχυρή απαίτηση για περαιτέρω από κοινού συντονισμό και εναρμόνιση.

Οι εφαρμογές πρέπει να είναι διαλειτουργικές και συμβατές σε εθνικό και ευρωπαϊκό επίπεδο για να επιτραπεί συνεχής διασυνοριακή κυκλοφορία χωρίς τεχνικά εμπόδια. Συνεπώς, η ανταλλαγή δεδομένων και η επικοινωνία χρειάζεται να εναρμονισθούν σε ευρωπαϊκό επίπεδο έτσι ώστε να διευκολυνθεί η διαλειτουργικότητα ολόκληρου του συστήματος (εφαρμογές, τεχνολογίες κλπ.).

Οι χρήστες και οι κατασκευαστές υλισμικού και λογισμικού χρειάζονται κάποιο επίπεδο 'ασφάλειας' σε ό,τι αφορά τις προσδοκώμενες υπηρεσίες και τον εξοπλισμό που θα αγοράσουν και θα κατασκευάσουν.

Η προσέγγιση που ακολούθησαν μέχρι σήμερα τα κράτη μέλη να αποφασίζουν τα ίδια για τις ρυθμίσεις δεν αρκεί πλέον και απαιτείται νομικό πλαίσιο σε ευρωπαϊκό επίπεδο.

Οι αποφάσεις των επιτροπών εσωτερικής ναυσιπλοΐας δεν είναι δεσμευτικές και περιορίζονται στο περιφερειακό επίπεδο. Εκτός από την Ευρωπαϊκή Ένωση δεν υπάρχει άλλος θεσμός ο οποίος να μπορεί να καθορίσει τους (τεχνικούς) όρους πλαισίου για την επιτυχή καθιέρωση των ΥΠΕΝ στην Ευρώπη.

5. ΣΤΟΧΟΙ ΤΗΣ ΟΔΗΓΙΑΣ

Η οδηγία αποσκοπεί στη διαμόρφωση ενός πανευρωπαϊκού πλαισίου για την εφαρμογή της ιδέας σχεδιασμού των ΥΠΕΝ έτσι ώστε να εξασφαλισθεί συμβατότητα και διαλειτουργικότητα μεταξύ των σημερινών και των νέων συστημάτων ΥΠΕΝ στην Ευρώπη και να επιτευχθεί πραγματική αλληλεπίδραση μεταξύ των διαφόρων υπηρεσιών πληροφοριών εσωτερικής ναυσιπλοΐας. Με τον τρόπο αυτόν, οι Ευρωπαίοι προμηθευτές εξοπλισμού θα ενθαρρυνθούν να παράγουν υλισμικό και λογισμικό για τις ΥΠΕΝ με εύλογο και προσιτό κόστος και να εκλάβουν την ευρωπαϊκή τεχνολογία ΥΠΕΝ ως εμπορική ευκαιρία.

Σύμφωνα με την αρχή της επικουρικότητας, η χρήση μιας οδηγίας (πλαισίου) θεωρείται ο πιο κατάλληλος τρόπος για να επιτευχθεί ο επιδιωκόμενος στόχος. Οι τεχνικές λεπτομέρειες και τα πρότυπα εφαρμογής θα αποφασισθούν πάντως από την Επιτροπή σε συνεργασία με τα κράτη μέλη με τη διαδικασία επιτροπής.

Η ιδέα σχεδιασμού των ΥΠΕΝ

Η ιδέα σχεδιασμού των ΥΠΕΝ συνίσταται από προηγμένες υπηρεσίες και λειτουργικότητες που υποστηρίζονται από διάφορες τεχνολογίες. Η παροχή αυτών των υπηρεσιών οδηγεί τόσο σε επιχειρησιακά οφέλη (π.χ. άμεσες αποφάσεις πλοήγησης) όσο και σε στρατηγικά οφέλη (προγραμματισμός πόρων) για τους πιθανούς χρήστες -- τις αρχές εσωτερικής ναυσιπλοΐας, τους κυβερνήτες πλοίων, τους διαχειριστές τερματικών, τους διαχειριστές κλεισιάδων, κ.λ.π.

Η βέλτιστη λειτουργία των ΥΠΕΝ απαιτεί να έχουν την ίδια αρχιτεκτονική. Η συμβατότητα και η διαλειτουργικότητα υπηρεσιών και εφαρμογών θα εξασφαλισθεί με κοινά πρότυπα και πρωτόκολλα για την ανταλλαγή δεδομένων, την επικοινωνία, τον εξοπλισμό και τις συχνότητες.

Οι Υπηρεσίες Πληροφοριών Εσωτερικής Ναυσιπλοΐας μπορούν να χωρισθούν σε υπηρεσίες , οι οποίες είτε σχετίζονται κυρίως με την κυκλοφορία είτε κυρίως με τις μεταφορές. Οι υπηρεσίες που σχετίζονται κυρίως με την κυκλοφορία είναι οι Υπηρεσίες Πληροφοριών Πλωτών Οδών (FIS), οι πληροφορίες για την κυκλοφορία, η διαχείριση και η παρακολούθηση της κυκλοφορίας και η αποφυγή καταστροφών. οι υπηρεσίες που σχετίζονται κυρίως με τις μεταφορές είναι ο προγραμματισμός ταξιδιού, η διαχείριση λιμένων και τερματικών, η διαχείριση φορτίου και στόλου, οι στατιστικές και τα τέλη υδάτινων υποδομών.

Υπηρεσίες ΥΠΕΝ

Τα Συστήματα Πληροφοριών Πλωτών Οδών (FIS) περιλαμβάνουν γεωγραφικά, υδρολογικά και διοικητικά δεδομένα τα οποία χρησιμοποιούν οι κυβερνήτες πλοίων και οι διαχειριστές στόλου για να προγραμματίζουν, να εκτελούν και να παρακολουθούν ένα ταξίδι. Tα FIS παρέχουν και δυναμική πληροφόρηση (π.χ. στάθμες υδάτων) και στατική πληροφόρηση (π.χ. σήματα κυκλοφορίας, ώρες ανοίγματος των κλεισιάδων) σχετικά με τις συνθήκες που επικρατούν στις υποδομές της εσωτερικής ναυσιπλοΐας, και ως εκ τούτου υποβοηθούν τη λήψη τακτικών και στρατηγικών αποφάσεων πλοήγησης. Περιέχουν δεδομένα για τις υποδομές των πλωτών οδών και επομένως παρέχουν μονόδρομη πληροφόρηση -- από την ξηρά προς το πλοίο/γραφείο.

Κατά παράδοση, οι υπηρεσίες αυτές παρέχονται μέσω δημοσιευμένων 'Ανακοινώσεων προς τους πλοιάρχους', της τηλεόρασης και ραδιοφωνικών εκπομπών, του Διαδικτύου, ναυτικών ραδιοσταθμών VHF, συνδρομητικών υπηρεσιών ηλεκτρονικού ταχυδρομείου και σταθερών τηλεφώνων στις κλεισιάδες.

Οι προηγμένες Υπηρεσίες Πληροφοριών Πλωτών Οδών, κατά περίπτωση προσαρμοσμένες), παρέχονται από ραδιοτηλεφώνου σε περίπτωση επειγουσών πληροφοριών (όπως οι αλλαγές στα ωράρια των κλεισιάδων, πρόσκαιρα εμπόδια στην πλωτή οδό, περιορισμοί ναυσιπλοΐας λόγω πλημμυρών και παγετού) ή μέσω Υπηρεσιών του Διαδικτύου για τις πληροφορίες που πρέπει να παρέχονται μόνον σε ημερήσια βάση (όπως οι ισχύουσες ή προβλεπόμενες στάθμες των υδάτων, η πρόγνωση παγετού και πλημμυρών). Επίσης, 'Ανακοινώσεις προς τους πλοιάρχους' μπορούν να διαβιβάζονται με ηλεκτρονικό ταχυδρομείο ή με εγγραφή σε υπηρεσία μηνυμάτων SMS.

Τέλος, οι πληροφορίες για τις πλωτές οδούς μπορούν να απεικονίζονται σε χάρτη Inland ECDIS (Ηλεκτρονικό Σύστημα Απεικόνισης Χαρτών και Πληροφοριών). Οι πληροφορίες από ραντάρ και AIS (Σύστημα Aυτόματης Αναγνώρισης) μπορούν να ενσωματώνονται στους χάρτες ως μορφή υπέρθεσης.

Οι Υπηρεσίες Πληροφοριών Κυκλοφορίας συνίστανται βασικά από τακτικές πληροφορίες σχετικά με την κυκλοφορία (παρουσίαση των χαρακτηριστικών και των κινήσεων του συγκεκριμένου πλοίου σε ένα ορισμένο τμήμα της πλωτής οδού) και σε στρατηγικές πληροφορίες σχετικά με την κυκλοφορία (παρουσίαση των κινήσεων των πλοίων και των χαρακτηριστικών τους σε ευρύτερη γεωγραφική περιοχή, καθώς και προβλέψεις και αναλύσεις για την μελλοντική κατάσταση της κυκλοφορίας).

Οι τακτικές πληροφορίες σχετικά με την κυκλοφορία μπορούν να παρουσιάζονται υπό μορφή Tακτικής Εικόνας Κυκλοφορίας (TTI). Η Tακτική Εικόνα Κυκλοφορίας περιέχει πληροφορίες για τις θέσεις των πλοίων, το χρόνο, την ταχύτητά τους, την πορεία τους και ειδικές πληροφορίες για όλους τους αναγνωρισμένους στόχους μέσω ραντάρ και - ει δυνατόν - Συστήματος Aυτόματης Αναγνώρισης (AIS) ή συμβατών αυτόματων συστημάτων εντοπισμού και παρακολούθησης πλοίων. Η εικόνα παράγεται με τη συλλογή δεδομένων ραντάρ και AIS επί των πλοίων ή με συμβατά σήματα και με απεικόνιση των σημάτων σε Inland ECDIS.

Οι πληροφορίες που παρέχονται στην Τακτική Εικόνα Κυκλοφορίας βοηθούν τον κυβερνήτη του πλοίου στις άμεσες αποφάσεις πλοήγησης στη δεδομένη κατάσταση κυκλοφορίας. Η Τακτική Εικόνα Κυκλοφορίας επιτρέπει επίσης στους κυβερνήτες πλοίων να συνεννοούνται για θέματα πλοήγησης (π.χ. στροφή, προσπέραση, διέλευση) με κυβερνήτες άλλων πλοίων.

Η Στρατηγική Εικόνα Κυκλοφορίας (STI) από την άλλη πλευρά παρέχει σφαιρική άποψη για την κατάσταση της κυκλοφορίας σε μια σχετικά ευρεία περιοχή. Η Στρατηγική Εικόνα Κυκλοφορίας χρησιμοποιείται κυρίως για τον προγραμματισμό και την παρακολούθηση. Η STI παρέχει στο χρήστη πληροφορίες σχετικά με τα προγραμματισμένα ταξίδια των πλοίων, τα (επικίνδυνα) φορτία και την Απαιτούμενο Χρόνο Άφιξης (RTA) σε καθορισμένα σημεία.

Η Στρατηγική Εικόνα Κυκλοφορίας επιτρέπει επίσης πρόβλεψη της βραχυπρόθεσμης εξέλιξης της κυκλοφορίας σε μια συγκεκριμένη περιοχή (π.χ. σε ακτίνα ενός χιλιομέτρου) και της κατάστασης της κυκλοφορίας αργότερα. Οι διασταυρώσεις και οι προσπεράσεις πλοίων μπορούν να υπολογίζονται και να προγραμματίζονται εκ των προτέρων.

Η Διαχείριση της Κυκλοφορίας από τις αρχές εσωτερικής ναυσιπλοΐας αποβλέπει στη βελτιστοποίηση της χρήσης των υποδομών και στην προώθηση της ασφάλειας στη ναυσιπλοΐα. Σήμερα τα αποκαλούμενα κέντρα Υπηρεσιών Ρύθμισης της Κυκλοφορίας των Πλοίων (VTS) έχουν εγκατασταθεί σε κρίσιμα σημεία κατά μήκος του ευρωπαϊκού δικτύου εσωτερικής ναυσιπλοΐας στις Κάτω Χώρες και τη Γερμανία, όπου γίνεται η διαχείριση μεγάλου όγκου κυκλοφορίας.

Οι Υπηρεσίες Ρύθμισης της Κυκλοφορίας των Πλοίων (VTS), οι οποίες βασίζονται στα ραντάρ, είναι υπηρεσίες εγκατεστημένες από αρμόδιες αρχές και έχουν σχεδιασθεί για τη βελτίωση της ασφάλειας και της αποτελεσματικότητας της κυκλοφορίας και την προστασία του περιβάλλοντος. Η υπηρεσία είναι ικανή να έχει διάδραση με την κυκλοφορία και να ανταποκρίνεται σε καταστάσεις κυκλοφορίας που προκύπτουν στην περιοχή VTS. Οι ΥΠΕΝ αναβαθμίζουν και διευκολύνουν το έργο των υπαρχόντων κέντρων VTS και επιτρέπουν τη διαχείριση της κυκλοφορίας σε μεγαλύτερα τμήματα του ευρωπαϊκού δικτύου εσωτερικών πλωτών οδών.

Η διάθεση των τεχνολογιών εντοπισμού και παρακολούθησης των πλοίων όπως το AIS οδηγεί σε νέες εξελίξεις στο σχεδιασμό της διαχείρισης της κυκλοφορίας, οι οποίες δεν προβλέπουν αναγκαστικά μια κεντρική λειτουργία διαχείρισης VTS, αλλά περισσότερο την αποκεντρωμένη υποβοήθηση λήψης αποφάσεων στη ναυσιπλοΐα. Ωστόσο, οι σημερινές τάσεις δείχνουν ότι η μια δεν υποκαθιστά την άλλη αλλά μάλλον αλληλοσυμπληρώνονται. Επίσης, πρέπει ακόμη να διερευνηθεί η δυνατότητα να χρησιμοποιείται π.χ. το AIS όχι μόνον για τις πληροφορίες που αφορούν την ασφάλεια (όπως επρόκειτο αρχικά), αλλά επίσης για την παροχή πρόσθετων πληροφοριών που αφορούν π.χ. τα επικίνδυνα εμπορεύματα.

Οι ΥΠΕΝ διευκολύνουν τη λειτουργία και τον προγραμματισμό των κλεισιάδων. Οι χειριστές κλεισιάδων και γεφυρών βοηθούνται στη λήψη μεσοπρόθεσμων αποφάσεων με την ανταλλαγή δεδομένων για παρακείμενες κλεισιάδες και γέφυρες. Οι ΥΠΕΝ βοηθούν επίσης στον υπολογισμό της Εκτιμώμενης Ώρας Άφιξης (ETA) και του Απαιτούμενου Χρόνου Άφιξης (RTA) σε μια σειρά κλεισιάδων.

Οι Υπηρεσίες Αποφυγής Καταστροφών καταχωρίζουν τα πλοία και τα δεδομένα μεταφοράς στην αρχή του ταξιδιού και επικαιροποιούν τα δεδομένα κατά τη διάρκεια του ταξιδιού με τη βοήθεια ενός συστήματος αναφοράς των πλοίων. Σε περίπτωση ατυχήματος, οι αρμόδιες αρχές μπορούν να παρέχουν αμέσως τα δεδομένα στις υπηρεσίες διάσωσης και άμεσης βοήθειας.

Προγραμματισμός Ταξιδιού σημαίνει ότι κυβερνήτες πλοίων και διαχειριστές στόλου μπορούν να προγραμματίζουν την Εκτιμώμενη Ώρα Άφιξης (ETA) με βάση τις υπάρχουσες πληροφορίες για την πλωτή οδό. Συνήθως οι πληροφορίες αυτές παρέχονται με 'Ανακοινώσεις προς τους πλοιάρχους', οι οποίες περιέχουν πληροφορίες για τη διαθεσιμότητα της υδάτινης υποδομής (π.χ. περιορισμοί λόγω κατασκευαστικών έργων). Ο προγραμματισμός ταξιδιού πάντως απαιτεί αξιόπιστες πληροφορίες και προβλέψεις για τη στάθμη και τα ρεύματα των υδάτων σε ολόκληρη τη διαδρομή, πράγμα που προς το παρόν δεν δυνατόν ούτε για τα διεθνή ταξίδια π.χ. μεταξύ Ρήνου και Δούναβη.

Οι φορείς τερματικών και λιμένων χρειάζονται τις πληροφορίες για την Εκτιμώμενη Ώρα Άφιξης (ETA) για να προγραμματίζουν το δυναμικό για τις εργασίες στο λιμένα και τον τερματικό σταθμό - Προγραμματισμός Λιμένα και Τερματικού. Οι πληροφορίες ΕTA για την προσέγγιση των πλοίων βοηθά τη χρήση των τερματικών σταθμών εν γένει και επιτρέπει την ομαλή διέλευση των πλοίων από τις εγκαταστάσεις του τερματικού. Έτσι, μπορούν να μειωθούν οι εργασίες μεταφόρτωσης και ιδίως ο χρόνος αναμονής. Σε περίπτωση ανεπαρκούς χωρητικότητας του τερματικού, ο φορέας εκμετάλλευσης του τερματικού μπορεί να ενημερώσει τον εκάστοτε κυβερνήτη πλοίου για τον Απαιτούμενο Χρόνο Άφιξης (RTA).

Η Διαχείριση Φορτίου και Στόλου περιλαμβάνει βασικά δύο τύπους πληροφοριών, πληροφορίες που αφορούν τα πλοία και το στόλο και λεπτομερείς πληροφορίες που αφορούν το μεταφερόμενο φορτίο.

Οι ΥΠΕΝ επιτρέπουν εφαρμογές εφοδιαστικής όπως υποστήριξη προγραμματισμού του στόλου, διαπραγμάτευση των ETA/RTA μεταξύ πλοίου και τερματικού, εντοπισμό και παρακολούθηση των πλοίων και ηλεκτρονικές αγορές. Οι διαχειριστές στόλου και οι πάροχοι υπηρεσιών εφοδιαστικής μπορούν επί παραδείγματι να χρησιμοποιούν τη Στρατηγική Εικόνα Κυκλοφορίας για να εντοπίζουν και να παρακολουθούν το στόλο τους. Η ανεύρεση όλων των συνδεδεμένων πλοίων και της θέσης τους μπορεί να έχει ως αποτέλεσμα τη βέλτιστη χρήση της μεταφορικής ικανότητας ενός στόλου.

Αυτή η ικανότητα προγραμματισμού του στόλου μπορεί ακόμη να επεκταθεί σε ομάδες δεδομένων εφοδιαστικής μεταξύ διαφόρων εταιρειών. Παραδείγματος χάριν, με το έργο ALSO στο Δούναβη - έργο της Ευρωπαϊκής Επιτροπής στο πλαίσιο του έργου GROWTH του 5ου προγράμματος πλαισίου - αναπτύχθηκε και υποβλήθηκε σε δοκιμή ο σχεδιασμός της CSL.DB (Common Source Logistics Database - Βάση Κοινών Δεδομένων Εφοδιαστικής). Η CSL.DB μεταξύ άλλων τροφοδοτείται με δεδομένα για την κυκλοφορία τα οποία καταγράφονται από τις υπηρεσίες πληροφοριών της κυκλοφορίας. Η CSL.DB συνδέει τις πληροφορίες εφοδιαστικής με τις πληροφορίες τακτικής κυκλοφορίας των πλοίων. Tα δεδομένα αυτά συλλέγονται στη βάση και χρησιμοποιούνται για τον προγραμματισμό της διακίνησης και της μεταφοράς του φορτίου από τους αποστολείς και τους παρόχους υπηρεσιών εφοδιαστικής.

Οι ΥΠΕΝ θα συμβάλουν στην καλύτερη και ευκολότερη συλλογή στατιστικών στοιχείων για τις πλωτές οδούς στα κράτη μέλη. Tα στοιχεία αυτά ενδιαφέρουν κυρίως τις αρχές εσωτερικής ναυσιπλοΐας για τον στρατηγικό προγραμματισμό και την παρακολούθηση. Οι στατιστικές θα διατίθενται σε διάφορες μορφές όπως γενικά δεδομένα κυκλοφορίας, στατιστικές φορτίων, στατιστικές πλοίων, στατιστικές κλεισιάδων, στατιστικές ατυχημάτων και στατιστικές λιμένων/μεταφόρτωσης.

Για τις γεωγραφικές πληροφορίες, θα εξετασθούν οι προδιαγραφές και οι κατευθύνσεις INSPIRE.

Οι ΥΠΕΝ μπορούν να συντελέσουν στην είσπραξη των τελών των υδάτινων υποδομών. Tα δεδομένα ταξιδιού του πλοίου μπορούν να χρησιμοποιούνται για τον αυτόματο υπολογισμό των τελών και την έναρξη της διαδικασίας τιμολόγησης.

Τεχνολογίες ΥΠΕΝ

Την περασμένη δεκαετία εισάχθηκαν στην εσωτερική ναυσιπλοΐα αρκετές τεχνολογικές καινοτομίες που αφορούν τις ΥΠΕΝ:

- Ηλεκτρονικοί Ναυτικοί Χάρτες (ENC) για την απεικόνιση της πλωτής οδού και τον εντοπισμό του πλοίου,

- Εφαρμογές Διαδικτύου και Inland ECDIS για τις ανακοινώσεις προς τους πλοιάρχους,

- Ηλεκτρονικά Συστήματα Αναφοράς των Πλοίων για τη συλλογή πληροφοριών σχετικά με τα δεδομένα του ταξιδιού (πλοίο και φορτίο),

- Τεχνολογίες Εντοπισμού και Παρακολούθησης των Πλοίων όπως το Σύστημα Αυτόματης Αναγνώρισης AIS για την αυτόματη αναφορά της θέσης των πλοίων.

Το Inland ECDIS (Electronic Chart Display and Information System for Inland Navigation - Ηλεκτρονικό Σύστημα Απεικόνισης Χαρτών και Πληροφοριών Εσωτερικής Ναυσιπλοΐας) είναι το ευρωπαϊκό πρότυπο Ηλεκτρονικών Ναυτικών Χαρτών, το οποίο ενέκρινε η Κεντρική Επιτροπή Ναυσιπλοΐας στο Ρήνο (το Μάιο του 2001) και η Επιτροπή του Δούναβη. Οι χάρτες του Inland ECDIS βασίζονται στους θαλάσσιους χάρτες ECDIS (που προωθεί ο ΔΝΟ και ο IHO - Διεθνής Υδρογραφικός Οργανισμός) και είναι συμβατοί με αυτούς, και αναμένεται ότι σύντομα θα είναι διαθέσιμοι για το Ρήνο και το Δούναβη. Με τη χρήση του ιδίου προτύπου, μπορούν να παραχθούν χάρτες για τις εκβολές ποταμών, όπου πλέουν σκάφη και θαλάσσιων μεταφορών και εσωτερικής ναυσιπλοΐας. Το Inland ECDIS μπορεί να χρησιμοποιηθεί με δύο τρόπους - ναυσιπλοΐα και πληροφόρηση - αντίστοιχα με και χωρίς πληροφορίες κυκλοφορίας από ραντάρ ή με υπέρθεση AIS.

Χρειάζεται ένας προσωπικός υπολογιστής με διαποδιαμορφωτή και ευκολίες κινητής επικοινωνίας (GSM - Global System for Mobile Communication) για τη λήψη μηνυμάτων ηλεκτρονικού ταχυδρομείου και τη σύνδεση με το Διαδίκτυο. Πολλές εφαρμογές ΥΠΕΝ βασίζονται στη τεχνολογία Παγκόσμιου Ιστού, δηλ. το διαδίκτυο χρειάζεται για την ηλεκτρονική αναφορά και την απεικόνιση των Ηλεκτρονικών Ναυτικών Χαρτών (ENC). Το GSM/GPRS (General Packet Radio Service - Γενική Πακετομεταγόμενη Ραδιοϋπηρεσία) διατίθεται ήδη σε ευρεία κλίμακα, ενώ θεωρείται ότι υπόσχονται πολλά το Ασύρματο LAN (Τοπικό Δίκτυο) και το UMTS (Universal Mobile Telecommunication System - Παγκόσμιο Σύστημα Κινητών Τηλεπικοινωνιών).

Η μετάδοση δεδομένων και η επικοινωνία μέσω του διαδικτύου από τους κυβερνήτες πλοίων της εσωτερικής ναυσιπλοΐας μέσω GSM είναι περιορισμένες λόγω του υψηλού κόστους και των σχετικά χαμηλών ταχυτήτων μετάδοσης. Το GPRS είναι ένα παγκόσμιο πρότυπο για την μετάδοση δεδομένων μέσω κινητών επικοινωνιών, το οποίο είναι ενδεχομένως φθηνότερο. Ο χρήστης του GPRS δεν πληρώνει ανά μονάδα χρόνου αλλά ανάλογα με πόσα δεδομένα έλαβε ή έστειλε.

Τα συστήματα εντοπισμού και παρακολούθησης πλοίων αποτελούν μια πρόσθετη πηγή πληροφοριών ναυσιπλοΐας και υποστηρίζουν τα συστήματα ραντάρ. Παραδείγματος χάριν, το Σύστημα Αυτόματης Αναγνώρισης (AIS) χρησιμοποιεί τα δυναμικά ψηφιακά συστήματα ραδιοεπικοινωνιών που έχουν τα πλοία (αναμεταδότες). Το AIS εκπέμπει αυτόματα σχετικές πληροφορίες για το πλοίο σε τακτά χρονικά διαστήματα. Tα δεδομένα αυτά παραλαμβάνουν και ενσωματώνουν άλλες διατάξεις AIS (πλοία ή σταθμοί ξηράς), τα οποία μπορούν να απεικονίζονται ως δεδομένα ναυσιπλοΐας σε πραγματικό χρόνο σε ραντάρ ή Inland ECDIS. Η χρήση του AIS μπορεί να μειώσει τα γλωσσικά εμπόδια, διότι το μεγαλύτερο μέρος των πληροφοριών ανταλλάσσεται ηλεκτρονικά. Πολλές προφορικές αναφορές των κυβερνητών προς το κέντρο VTS θα μπορούσαν να αντικατασταθούν από ηλεκτρονικές πληροφορίες. Τα πλοία που δεν μπορούν να είναι ορατά από συστήματα ραντάρ των πλοίων μπορούν να αναγνωρίζονται από το AIS (π.χ. σε περίπτωση καμπύλης του ποταμού, αναχώματα).

Η δορυφορική τεχνολογία εντοπισμού θέσης προσφέρει νέες δυνατότητες οι οποίες μπορούν να ενσωματωθούν στις ΥΠΕΝ. Οι τεχνικές επιδόσεις του συστήματος Galileo παρέχει νέες δυνατότητες στα συστήματα πληροφοριών. Η υπηρεσία ανοικτής πρόσβασης μπορεί να εξυπηρετήσει γενικές απαιτήσεις εντοπισμού θέσης. Η υπηρεσία ασφάλειας της ανθρώπινης ζωής, με την ακεραιότητα δεδομένων που προσφέρει, επιτρέπει την ανάπτυξη ασφαλέστερων δραστηριοτήτων. Τέλος, η εμπορική υπηρεσία, η οποία προσφέρει εγγυήσεις εξυπηρέτησης μέσω των συμβατικών σχέσεων μεταξύ του φορέα Galileo και του τελικού χρήστη, επιτρέπει νέους τύπους εφαρμογών που μπορούν να υποβοηθήσουν τις ΥΠΕΝ. Οι πρώτες υπηρεσίες διατίθενται με το πρόδρομο σύστημα "EGNOS", ενώ οι πλήρως επιχειρησιακές υπηρεσίες του Galileo θα αρχίσουν να παρέχονται από το 2008.

6. ΟΦΕΛΗ ΤΩΝ ΥΠΕΝ ΓΙΑ ΤΗ ΜΕΛΛΟΝΤΙΚΗ ΑΝΑΠΤΥΞΗ ΤΗΣ ΕΣΩΤΕΡΙΚΗΣ ΝΑΥΣΙΠΛΟΪΑΣ

Προσδοκάται ότι οι ΥΠΕΝ θα προσφέρουν τέσσερα στρατηγικά οφέλη

- Μεγαλύτερη ανταγωνιστικότητα

- Βελτιστοποιημένη χρήση των υποδομών

- Βελτιωμένη ασφάλεια προσώπων, πλοίων και εγκαταστάσεων

- Μεγαλύτερη προστασία του περιβάλλοντος

Η ανταγωνιστικότητα των εσωτερικών πλωτών μεταφορών

Οι ΥΠΕΝ επιτρέπουν τη δημιουργία ανταγωνιστικών εσωτερικών πλωτών μεταφορών. Παρέχουν επικαιροποιημένες πληροφορίες, οι οποίες μπορούν να χρησιμοποιηθούν για το σχεδιασμό των ταξιδιών και τον προγραμματισμό πιο αξιόπιστων χρονοδιαγραμμάτων.

Με βάση τα τρέχοντα και αναμενόμενα δεδομένα εντοπισμού θέσης των διαφόρων πλοίων που κινούνται μέσα στο δίκτυο, οι χειριστές κλεισιάδων/γεφυρών/τερματικών μπορούν να υπολογίζουν και να κοινοποιούν τον Απαιτούμενο Χρόνο Άφιξης (RTA) σε κάθε κυβερνήτη πλοίου. Ενόσω το πλοίο πλέει προς την κλεισιάδα/τον τερματικό σταθμό, ο πλοίαρχος μπορεί να αποφασίσει να προσαρμόσει την ταχύτητα σταθερής πλεύσης (πιο ομοιογενείς ταχύτητες ταξιδιού), με αποτέλεσμα να μειώνεται ο χρόνος αναμονής σε κλεισιάδες και τερματικούς σταθμούς.

Συνεπώς, οι ΥΠΕΝ ανταποκρίνονται στις ανάγκες πληροφόρησης της σύγχρονης διαχείρισης της αλυσίδας εφοδιασμού, διότι επιτρέπουν βελτιστοποιημένη χρήση και παρακολούθηση των πόρων και προσφέρουν δυνατότητες ευέλικτων αντιδράσεων σε περίπτωση τυχόν απόκλισης από τον αρχικό προγραμματισμό.

Δεύτερον, οι ΥΠΕΝ εξασφαλίζουν κυρίως διεπαφές πληροφοριών με όλα τα μέλη της αλυσίδας εφοδιασμού και με τους άλλους τρόπους μεταφορών. Οι διεπαφές αυτές προσφέρουν συνεχή αλυσίδα πληροφόρησης και επιτρέπουν την ολοκλήρωση των εσωτερικών πλωτών μεταφορών στις διατροπικές αλυσίδες εφοδιασμού.

Tρίτον, οι ΥΠΕΝ επιτρέπουν παρακολούθηση του στόλου της εσωτερικής ναυσιπλοΐας και των μεταβαλλόμενων εν πλω συνθηκών στις πλωτές οδούς σε πραγματικό χρόνο. Έτσι βελτιώνεται η διαχείριση του στόλου, βελτιστοποιείται η απασχόληση προσωπικού και στόλου με βάση επικαιροποιημένες πληροφορίες, επιτρέπεται πιο λεπτομερής προγραμματισμός των ταξιδιών και διαχείριση των ρευμάτων με βάση τις συνθήκες των πλωτών οδών. Παρέχονται πληροφορίες σε πραγματικό χρόνο οι οποίες μπορούν να χρησιμοποιούνται για τη φόρτωση των πλοίων ανάλογα με τις ισχύουσες συνθήκες ναυσιπλοΐας.

Βελτιστοποιημένη χρήση των υποδομών

Οι χειριστές τερματικών και κλεισιάδων μπορούν να προγραμματίζουν καλύτερα το δυναμικό των τερματικών με την παραλαβή του Εκτιμώμενης Ώρας Άφιξης (ETA) και άλλων πληροφοριών (π.χ. σχέδια στοιβασίας, διαστάσεις πλοίου) των πλοίων που προσεγγίζουν. Αυτά τα δεδομένα προαναγγελίας επιτρέπουν την προετοιμασία προγραμματισμού κλεισιάδων και τερματικών. Πριν εισέλθει κάποιο πλοίο σε ένα λιμένα ή μια κλεισιάδα, ο χειριστής μπορεί να προετοιμάσει και να προγραμματίσει τις εργασίες χειρισμού. Για τους πλοιάρχους αυτό σημαίνει μικρότερο χρόνο αναμονής και βελτιστοποιημένη αλυσίδα διαδικασιών για ολόκληρο το ταξίδι. Οι δημόσιες υποδομές ωφελούνται από τα δεδομένα προαναγγελιών λόγω της καλύτερης χρήσης τους.

Επίσης, οι ΥΠΕΝ επιτρέπουν την αυτοματοποιημένη συλλογή στατιστικών και τελωνειακών δεδομένων. Συνήθως, η δραστηριότητα αυτή συνεπάγεται γραφειοκρατική εργασία, η οποία είναι χρονοβόρα και μπορεί να οδηγήσει σε σφάλματα. Με τις ΥΠΕΝ καθιστά αποτελεσματική την αυτόματη συλλογή των απαιτούμενων δεδομένων και μειώνονται οι δημόσιες δαπάνες.

Η ασφάλεια προσώπων και εγκαταστάσεων στην εσωτερική ναυσιπλοΐα

Η εισαγωγή των ΥΠΕΝ προσφέρει στους κυβερνήτες πλοίων επικαιροποιημένα δεδομένα και πλήρη εικόνα των καταστάσεων της κυκλοφορίας. Έτσι τους επιτρέπεται να λαμβάνουν τεκμηριωμένες αποφάσεις πλοήγησης, γεγονός που στη συνέχεια οδηγεί σε μείωση των περιστατικών και των τραυματισμών/θανάτων. Έως τώρα, επί παραδείγματι, ο κυβερνήτης του πλοίου έπρεπε να βασίζεται στις πληροφορίες του ραντάρ και στην προφορική πληροφόρηση από τα κέντρα κυκλοφορίας των πλοίων (VTS) για να λαμβάνει τις αποφάσεις πλοήγησης. Η εφαρμογή των ΥΠΕΝ βελτίωσε ριζικά την εικόνα αυτή: οι κυβερνήτες πλοίων χρησιμοποιούν ηλεκτρονικούς χάρτες, οι οποίοι επικαιροποιούνται αναγκαστικά, παραλαμβάνουν ακριβή δεδομένα εντοπισμού θέσης για τα πλοία που προσεγγίζουν και ενημερώνονται ηλεκτρονικά για τις καιρικές συνθήκες και για την πλωτή οδό στην οποία βρίσκονται.

Ακόμη, οι ΥΠΕΝ επιτρέπουν λεπτομερή παρακολούθηση των μεταφορών επικίνδυνων εμπορευμάτων, βοηθώντας έτσι στην πρόληψη των ατυχημάτων. Όλα αυτά τα στοιχεία επιτρέπουν ασφαλή πλοήγηση.

Οι ΥΠΕΝ συμβάλλουν επίσης στη διαφάνεια των εμπορευματικών μεταφορών. Η διαφάνεια αποτελεί κύρια πρϋπόθεση για βελτιωμένη ασφάλεια των διαδικασιών μεταφορών. Απαιτεί συνεχή ροή πληροφοριών, η οποία προάγει ή/και συνοδεύει αυτές καθαυτές τις διαδικασίες. Με την ανάπτυξη εναρμονισμένων διεπαφών, οι ΥΠΕΝ υποστηρίζουν την παραγωγή αναλυτικών και διαφανών διαδικασιών πληροφόρησης και την ομαλή ανταλλαγή δεδομένων (προαναγγελίες, ανταλλαγή δεδομένων για το φορτίο/εμπορευματοκιβώτια, π.χ. τελωνειακά δεδομένα) μεταξύ όλων των ενεχόμενων μερών στην αλυσίδα μεταφοράς.

Προστασία του περιβάλλοντος

Οι ΥΠΕΝ οδηγούν σε μείωση της κατανάλωσης καυσίμων λόγω του καλύτερου προγραμματισμού ταξιδιού και του πιο αξιόπιστου χρονικού προγραμματισμού. Επίσης, οι ΥΠΕΝ συμβάλλουν στη στροφή των εμπορευματικών μεταφορών από τις οδικές προς τις εσωτερικές πλωτές μεταφορές, με αποτέλεσμα να μειώνονται τα καυσαέρια όπως το CO2 και τα NOx, και στη μείωση της ηχορύπανσης. Οι ΥΠΕΝ επομένως βοηθούν στη μείωση των εκπομπών που προκαλούν οι δραστηριότητες των μεταφορών και άμεσα και έμμεσα.

Τέλος, οι ΥΠΕΝ προσφέρουν τη δυνατότητα παρακολούθησης των μεταφορών επικίνδυνων εμπορευμάτων. Αυτό επιτρέπει έγκαιρη αντιμετώπιση τυχόν ατυχημάτων και περιβαλλοντικών καταστροφών. Από τη στιγμή που όλα τα δεδομένα για την κυκλοφορία μπορούν να εισάγονται σε βάση δεδομένων, η ανασύνθεση των περιστατικών μπορεί να βοηθήσει στην ανάλυση των αιτίων τους. Εν γένει θα βελτιωθεί η προστασία του περιβάλλοντος σε ό,τι αφορά την εσωτερική ναυσιπλοΐα.

7. ΠΕΡΙΓΡΑΦΗ ΤΗΣ ΟΔΗΓΙΑΣ

Σκοπός της προτεινόμενης οδηγίας είναι να δημιουργηθεί ένα πλαίσιο εναρμονισμένης και διαλειτουργικής ανάπτυξης και εγκατάστασης των Υπηρεσιών Πληροφοριών Εσωτερικής Ναυσιπλοΐας σε όλες τις κοινοτικές πλωτές οδούς της κλάσης IV και άνω [5] έτσι ώστε να βελτιωθεί η ασφάλεια προσώπων και εγκαταστάσεων και η απόδοση της κυκλοφορίας και των μεταφορικών δραστηριοτήτων. Η οδηγία θα ισχύει επίσης για τους λιμένες εσωτερικής ναυσιπλοΐας που έχουν ορισθεί στο ΔΔΜ και όπου διακινούνται τουλάχιστον 500.000 τόνοι εμπορευμάτων ετησίως [6] (άρθρα 1 και 2).

[5] Κατάταξη των ευρωπαϊκών εσωτερικών πλωτών οδών, Ψήφισμα αριθ. 30 της ομάδας εργασίας της ΟΕΕ/ΟΗΕ για την εσωτερική ναυσιπλοΐα της 12ης Noεμβρίου 1992

[6] Απόφαση αριθ. 1346/2001/EΚ (ΕΕ L 185, 6.7.2001, σ.1).

Η οδηγία απευθύνεται στα κράτη μέλη. Ωστόσο, τα κράτη μέλη που δεν διαθέτουν εσωτερικές πλωτές οδούς δεν είναι υποχρεωμένα να εφαρμόσουν τις διατάξεις της οδηγίας. Τα κράτη μέλη, των οποίων το δίκτυο εσωτερικών πλωτών οδών δεν συνδέεται με το δίκτυο άλλου κράτους μέλους (απομονωμένο δίκτυο) μπορούν να εξαιρέσουν αυτές τις πλωτές οδούς από την εφαρμογή της οδηγίας (άρθρο 2, παρ. 2). Συνιστάται στα εν λόγω κράτη μέλη να εφαρμόσουν παρ'όλα αυτά τους κανόνες της οδηγίας σε αυτές τις οδούς (αιτιολογική σκέψη 3). Επίσης, για τις εσωτερικές πλωτές οδούς που εμπίπτουν στο πεδίο εφαρμογής της οδηγίας αλλά αποδεδειγμένα παρουσιάζουν χαμηλή κυκλοφορία, η προθεσμία έναρξης εφαρμογής της οδηγίας μπορεί να αναβληθεί (άρθρο 11, παρ. 3).

Το άρθρο 3 περιέχει τους ορισμούς που ισχύουν για τους σκοπούς της οδηγίας.

Το άρθρο 4 θέτει στα κράτη μέλη την υποχρέωση να λάβουν τα αναγκαία μέτρα για την εγκατάσταση των Υπηρεσιών Πληροφοριών Εσωτερικής Ναυσιπλοΐας και καθορίζει τις αρχές ανάπτυξής τους. Προσδιορίζει τους διαφόρους τύπους πιθανών Υπηρεσιών Πληροφοριών Εσωτερικής Ναυσιπλοΐας (όπως πληροφορίες για τις πλωτές οδούς για καλύτερο προγραμματισμό του ταξιδιού, πληροφορίες σχετικές με την κυκλοφορία για την υποβοήθηση αποφάσεων πλοήγησης ή/και την αποφυγή καταστροφών, πληροφορίες για καλύτερη διαχείριση των μεταφορών κλπ.) και καθορίζει τις συγκεκριμένες υποχρεώσεις των κρατών μελών σε ό,τι αφορά την παροχή των δεδομένων που απαιτούνται για την εκτέλεση των ταξιδιών, την παροχή ηλεκτρονικών ναυτικών χαρτών και ανακοινώσεων προς τους κυβερνήτες πλοίων, όπως και την ικανότητα των αρμοδίων αρχών να παραλαμβάνουν ηλεκτρονικές αναφορές για το πλοίο και το φορτίο από τους κυβερνήτες πλοίων. Οι υποχρεώσεις αυτές διευκρινίζονται περισσότερο στο τεχνικό παράρτημα.

Η οδηγία δεν υποχρεώνει κατ'αρχήν τους ιδιώτες χρήστες, τους κυβερνήτες πλοίων και τους φορείς εκμετάλλευσης πλοίων να εγκαταστήσουν τον αναγκαίο εξοπλισμό συμμετοχής στις ΥΠΕΝ. Τα κράτη μέλη όμως πρέπει να λάβουν κατάλληλα μέτρα προκειμένου να ενθαρρύνουν τους χρήστες (κυβερνήτες πλοίων, διαχειριστές πλοίων, ναυτιλιακούς πράκτορες, αποστολείς και ιδιοκτήτες φορτίου) και τα πλοία να συμμορφωθούν στις διαδικασίες αναφοράς και τις απαιτήσεις εξοπλισμού που επιβάλλει η οδηγία (άρθρο 4, παρ. 6).

Το άρθρο 5 υπενθυμίζει ότι για να εξασφαλισθεί εναρμονισμένη και διαλειτουργική εφαρμογή των ΥΠΕΝ, χρειάζεται να καθορισθούν κατευθύνσεις και τεχνικές προδιαγραφές. Οι αρχές αυτών των κατευθύνσεων και τεχνικών προδιαγραφών περιγράφονται αναλυτικότερα στο παράρτημα II της οδηγίας.

Οι κατευθύνσεις θα καλύπτουν τις τεχνικές αρχές και απαιτήσεις για το σχεδιασμό, την εφαρμογή και την επιχειρησιακή χρήση των ΥΠΕΝ, των συναφών συστημάτων και της αρχιτεκτονικής των ΥΠΕΝ, όπως και τις προδιαγραφές για την ανταλλαγή δεδομένων, το περιεχόμενο και τις επικοινωνίες.

Οι τεχνικές προδιαγραφές θα καταρτισθούν ειδικότερα για το Inland ECDIS, την ηλεκτρονική αναφορά πλοίων, τις ανακοινώσεις προς τους πλοιάρχους και για τα συστήματα εντοπισμού και παρακολούθησης, όπως τα AIS (Συστήματα Αυτόματης Αναγνώρισης). Για τις περιοχές και τις εκβολές ποταμών μικτής κυκλοφορίας, οι προδιαγραφές πρέπει να είναι συμβατές με τα πρότυπα θαλάσσιας κυκλοφορίας, εφόσον χρειάζεται, και ιδίως σε ό,τι αφορά το Inland ECDIS και τις τεχνολογίες εντοπισμού και παρακολούθησης, όπως τα AIS.

Οι τεχνικές κατευθύνσεις και προδιαγραφές θα καθορισθούν από την Επιτροπή με τη βοήθεια επιτροπής των κρατών μελών. Προς το σκοπό αυτό, δίνεται χρονοδιάγραμμα (άρθρο 5, παρ. 2).

Το άρθρο 6 ορίζει τη χρήση των τεχνολογιών δορυφορικού εντοπισμού θέσης για τις ΥΠΕΝ.

Το άρθρο 7 ορίζει στη συνέχεια ότι, όσον αφορά την ασφάλεια πλοήγησης, η πιστοποίηση συμμόρφωσης του εξοπλισμού και των εφαρμογών λογισμικού θα γίνει από τους εθνικούς φορείς που θα κοινοποιήσουν τα κράτη μέλη. Η πιστοποίηση θα αναγνωρίζεται αμοιβαία από όλα τα κράτη μέλη. Τα κράτη μέλη θα υποδείξουν κατόπιν και θα κοινοποιήσουν την(τις) αρμόδια(ες) αρχή(ές) των ΥΠΕΝ.

Το άρθρο 9 αφορά τους κανόνες προστασίας της ιδιωτικής ζωής και της ασφάλειας, καθώς και την περαιτέρω χρήση των πληροφοριών.

Το άρθρο 10 καθορίζει τις διαδικασίες τροποποίησης του τεχνικού παραρτήματος.

Το άρθρο 11 παρέχει τη βάση δημιουργίας της επιτροπής ΥΠΕΝ. Κατά τη λήψη των αναγκαίων αποφάσεων, η Επιτροπή θα επικουρείται από την επιτροπή που έχει συσταθεί βάσει της οδηγίας 91/672 και απαρτίζεται από αντιπροσώπους των κρατών μελών. Συγκεκριμένα, η επιτροπή θα επικουρεί την Επιτροπή στην κατάρτιση των τεχνικών προδιαγραφών και των λεπτομερειών εφαρμογής των υπηρεσιών. Για τα μέτρα αυτά θεωρείται ως πλέον κατάλληλη η ρυθμιστική διαδικασία [7].

[7] Απόφαση 1999/468/EΚ (ΕΕ L 184, 17.7.1999, σ. 23).

Στις μεταβατικές διατάξεις του, το άρθρο 12 προβλέπει διαβαθμισμένη μεταβατική περίοδο εφαρμογής της οδηγίας. Κατ'αρχήν, τα κράτη μέλη πρέπει να εφαρμόσουν τις απαιτήσεις του άρθρου 4 το αργότερο εντός 24 μηνών από την έναρξη ισχύος των τεχνικών κατευθύνσεων και των σχετικών προδιαγραφών.

Το άρθρο 13 ορίζει την ημερομηνία έναρξης ισχύος της οδηγίας.

2004/0123 (COD)

Πρόταση ΟΔΗΓΙΑ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ Σχετικά με τις εναρμονισμένες Υπηρεσίες Πληροφοριών Εσωτερικής Ναυσιπλοΐας στις εσωτερικές πλωτές οδούς της Κοινότητας

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

Τη συνθήκη ίδρυσης της Ευρωπαϊκής Κοινότητας, και ιδίως το άρθρο 71,

Την πρόταση της Επιτροπής( [8]),

[8] ΕΕ C [...], [...], σ. [...].

Τη γνώμη της Ευρωπαϊκής Οικονομικής και Κοινωνικής Επιτροπής( [9]),

[9] ΕΕ C [...], [...], σ. [...].

Τη γνώμη της Επιτροπής των Περιφερειών( [10]),

[10] ΕΕ C [...], [...], σ. [...].

Ενεργώντας σύμφωνα με τη διαδικασία που ορίζει το άρθρο 251 της συνθήκης( [11]),

[11] ΕΕ C [...], [...], σ. [...].

Εκτιμώντας τα εξής:

(1) Η εγκατάσταση τεχνολογιών πληροφοριών και επικοινωνιών στις εσωτερικές πλωτές οδούς βοηθά σημαντικά τη βελτίωση της ασφάλειας και της απόδοσης των εσωτερικών πλωτών μεταφορών.

(2) Σε ορισμένα κράτη μέλη οι εθνικές εφαρμογές υπηρεσιών πληροφοριών έχουν ήδη εγκατασταθεί σε διάφορες πλωτές οδούς. Για να εξασφαλισθεί ένα εναρμονισμένο, διαλειτουργικό και ανοικτό σύστημα ραδιοναυσιπλοΐας και πληροφοριών στο δίκτυο εσωτερικών πλωτών οδών της Κοινότητας, πρέπει να εισαχθούν κοινές απαιτήσεις και τεχνικές προδιαγραφές.

(3) Στις εθνικές εσωτερικές πλωτές οδούς που δεν συνδέονται με το πλωτό δίκτυο άλλου κράτους μέλους, δεν χρειάζεται να είναι υποχρεωτικές αυτές οι απαιτήσεις και τεχνικές προδιαγραφές. Συνιστάται όμως να εφαρμόζονται οι Υπηρεσίες Πληροφοριών Εσωτερικής Ναυσιπλοΐας, όπως ορίζει η οδηγία, στις συγκεκριμένες πλωτές οδούς, και να καταστούν διαλειτουργικά τα υπάρχοντα συστήματα με τις υπηρεσίες αυτές.

(4) Η ανάπτυξη των Υπηρεσιών Πληροφοριών Εσωτερικής Ναυσιπλοΐας (ΥΠΕΝ) πρέπει να βασίζεται σε στόχους για την εσωτερική ναυσιπλοΐα όπως η ασφάλεια προσώπων, πλοίων και εγκαταστάσεων, η απόδοση και η συμβατότητα με το περιβάλλον, οι οποίοι θα επιτευχθούν με τη διαχείριση των μεταφορών και της κυκλοφορίας, την προστασία του περιβάλλοντος και των υποδομών και την επιβολή ειδικών κανόνων.

(5) Οι απαιτήσεις για τις ΥΠΕΝ πρέπει να αφορούν τουλάχιστον τις υπηρεσίες πληροφοριών που θα παρέχουν τα κράτη μέλη.

(6) Η κατάρτιση τεχνικών προδιαγραφών θα περιλαμβάνει συστήματα όπως οι ηλεκτρονικοί ναυτικοί χάρτες, η ηλεκτρονική αναφορά πλοίων, οι ανακοινώσεις προς τους πλοιάρχους και ο εντοπισμός και η παρακολούθηση πλοίων.

(7) Η εισαγωγή των ΥΠΕΝ συνεπάγεται την επεξεργασία προσωπικών δεδομένων. Η επεξεργασία αυτή θα πραγματοποιείται σύμφωνα με τους ευρωπαϊκούς κανόνες, όπως αυτοί καθορίζονται μεταξύ άλλων στην οδηγία 95/46/EΚ του Ευρωπαϊκού Κοινοβουλίου και του Συμβουλίου της 24ης Οκτωβρίου 1995 για την προστασία των φυσικών προσώπων έναντι της επεξεργασίας δεδομένων προσωπικού χαρακτήρα και για την ελεύθερη κυκλοφορία των δεδομένων αυτών( [12]) και στην οδηγία 2002/58/EΚ του Ευρωπαϊκού Κοινοβουλίου και του Συμβουλίου, της 12ης Ιουλίου 2002, σχετικά με την επεξεργασία των δεδομένων προσωπικού χαρακτήρα και την προστασία της ιδιωτικής ζωής στον τομέα των ηλεκτρονικών επικοινωνιών( [13]).

[12] ΕΕ L 281, 23.11.1995, σ. 31.

[13] ΕΕ L 201, 31.7.2002, σ. 37.

(8) Επειδή οι στόχοι της δράσης που πρόκειται να αναληφθεί, δηλαδή η δημιουργία εναρμονισμένων ΥΠΕΝ στην Κοινότητα, δεν είναι δυνατόν να επιτευχθούν ικανοποιητικά από τα κράτη μέλη και επομένως, λόγω της ευρωπαϊκής διάστασής τους, είναι δυνατόν να επιτευχθούν καλύτερα σε ευρωπαϊκό επίπεδο, η Κοινότητα μπορεί να λάβει μέτρα, σύμφωνα με την αρχή της επικουρικότητας που ορίζει το άρθρο 5 της συνθήκης. Σύμφωνα με την αρχή της αναλογικότητας, όπως ορίζεται στο εν λόγω άρθρο, η παρούσα οδηγία δεν υπερβαίνει τα αναγκαία για την επίτευξη των συγκεκριμένων στόχων.

(9) Tα μέτρα που είναι αναγκαία για την εφαρμογή της παρούσας οδηγίας πρέπει να αποφασισθούν σύμφωνα με την απόφαση 1999/468/EΚ του Συμβουλίου, της 28ης Ιουνίου 1999, για τον καθορισμό των όρων άσκησης των εκτελεστικών αρμοδιοτήτων που ανατίθενται στην Επιτροπή [14],

[14] ΕΕ L 184, 17.7.1999, σ. 23.

ΕΞΕΔΩΣΑΝ ΤΗΝ ΠΑΡΟΥΣΑ ΟΔΗΓΙΑ:

Άρθρο 1

Αντικείμενο

Η παρούσα οδηγία θεσπίζει πλαίσιο εγκατάστασης και χρήσης εναρμονισμένων Υπηρεσιών Πληροφοριών Εσωτερικής Ναυσιπλοΐας (ΥΠΕΝ) στην Κοινότητα που θα υποστηρίζουν τις εσωτερικές πλωτές μεταφορές με σκοπό να βελτιωθεί η ασφάλεια προσώπων, πλοίων και εγκαταστάσεων, η απόδοση και η περιβαλλοντική συμβατότητα και να διευκολυνθεί η σύνδεση με άλλους τρόπους μεταφοράς.

Η παρούσα οδηγία διαμορφώνει πλαίσιο με βάση το οποίο θα αναπτυχθούν τεχνικές απαιτήσεις, προδιαγραφές και όροι για να εξασφαλισθούν εναρμονισμένες, διαλειτουργικές και ανοικτές ΥΠΕΝ στις εσωτερικές πλωτές οδούς της Κοινότητας. Πρέπει να εξασφαλισθεί η σύνδεση των υπηρεσιών αυτών με τις υπηρεσίες διαχείρισης της κυκλοφορίας άλλων τρόπων μεταφοράς, ιδίως με τη διαχείριση και τις υπηρεσίες πληροφοριών της θαλάσσιας κυκλοφορίας.

Άρθρο 2

Πεδίο εφαρμογής

1. Η παρούσα οδηγία ισχύει για την εφαρμογή και τη λειτουργία των ΥΠΕΝ σε όλες τις εσωτερικές πλωτές οδούς της κλάσης IV και άνω σύμφωνα με την κατάταξη των Ευρωπαϊκών Εσωτερικών Πλωτών Οδών που περιέχει το ψήφισμα της ΟΕΕ του ΟΗΕ αριθ. 30 της 12ης Νοεμβρίου 1992, όπου περιλαμβάνονται οι λιμένες που αναφέρονται στην απόφαση αριθ. 1346/2001/EΚ του Ευρωπαϊκού Κοινοβουλίου και του Συμβουλίου, της 22ας Μαΐου 2001, που τροποποιεί την απόφαση αριθ. 1692/96/ΕΚ, όσον αφορά τους θαλάσσιους λιμένες, τους λιμένες εσωτερικής ναυσιπλοΐας και τους τερματικούς σταθμούς διατροπικών μεταφορών, καθώς και το σχέδιο αριθ. 8 του παραρτήματος III( [15]).

[15] ΕΕ L 185, 6.7.2001, σ.1.

2. Ένα κράτος μέλος μπορεί, αφού συμβουλευθεί την Επιτροπή, να εξαιρέσει από την εφαρμογή της παρούσας οδηγίας εθνικές πλωτές οδούς μη συνδεόμενες με πλωτή οδό της κλάσης IV ή ανώτερης του πλωτού δικτύου άλλου κράτους μέλους.

Άρθρο 3

Ορισμοί

Για τους σκοπούς της παρούσας οδηγίας, νοούνται ως:

(α) Υπηρεσίες Πληροφοριών Εσωτερικής Ναυσιπλοΐας (ΥΠΕΝ), οι εναρμονισμένες υπηρεσίες πληροφοριών με σκοπό να υποστηρίζεται η διαχείριση της κυκλοφορίας και των μεταφορών στην εσωτερική ναυσιπλοΐα, καθώς και η σύνδεση με άλλους τρόπους μεταφοράς. Οι ΥΠΕΝ δεν άπτονται των εσωτερικών εμπορικών δραστηριοτήτων μεταξύ μιας ή περισσοτέρων εμπλεκόμενων εταιρειών, είναι όμως ανοικτές για διασύνδεσή τους με εμπορικές δραστηριότητες.

(β) Πληροφορίες Υδατορρευμάτων, οι γεωγραφικές, υδρολογικές και διοικητικές πληροφορίες που αφορούν την πλωτή οδό (υδατόρρευμα). Οι πληροφορίες υδατορρευμάτων είναι μονόδρομες: από την ξηρά προς το πλοίο ή προς το γραφείο.

(γ) Taκτικές Πληροφορίες Κυκλοφορίας, οι πληροφορίες που αφορούν την άμεση λήψη αποφάσεων πλοήγησης στην υπάρχουσα κατάσταση κυκλοφορίας και το στενό γεωγραφικό περίγυρο.

(δ) Στρατηγικές Πληροφορίες Κυκλοφορίας, οι πληροφορίες που αφορούν τη λήψη μεσοπρόθεσμων και μακροπρόθεσμων αποφάσεων από τους χρήστες των ΥΠΕΝ.

(ε) Εφαρμογές ΥΠΕΝ, η παροχή υπηρεσιών πληροφοριών εσωτερικής ναυσιπλοΐας με ειδικά συστήματα.

(στ) Κέντρο ΥΠΕΝ, το σημείο διαχείρισης των υπηρεσιών από χειριστές. Καθορίζεται αρμόδια αρχή.

(ζ) Χρήστες ΥΠΕΝ, όλες οι διάφορες ομάδες χρηστών όπως κυβερνήτες πλοίων, χειριστές ΥΠΕΝ, χειριστές κλεισιάδων/γεφυρών, αρχές πλωτών οδών, χειριστές τερματικών σταθμών, χειριστές των υπηρεσιών έκτακτης ανάγκης των κέντρων, διαχειριστές στόλου, αποστολείς φορτίων και ναυλομεσίτες.

(η) Διαλειτουργικότητα, οι υπηρεσίες, τα περιεχόμενα δεδομένων, οι μορφότυποι και οι συχνότητες ανταλλαγής δεδομένων έχουν εναρμονισθεί κατά τρόπο ώστε οι χρήστες των ΥΠΕΝ να έχουν πρόσβαση στις ίδιες υπηρεσίες και πληροφορίες σε ευρωπαϊκό επίπεδο χωρίς να χρειάζεται να αλλάξουν εξοπλισμό.

Άρθρο 4

Συγκρότηση των Υπηρεσιών Πληροφοριών Εσωτερικής Ναυσιπλοΐας

1. Τα κράτη μέλη λαμβάνουν τα αναγκαία μέτρα για να θέσουν σε εφαρμογή τις ΥΠΕΝ στις εσωτερικές πλωτές οδούς σύμφωνα με το άρθρο 2.

2. Οι ΥΠΕΝ περιλαμβάνουν υπηρεσίες όπως:

(α) Πληροφορίες πλωτών οδών

(β) Πληροφορίες κυκλοφορίας

(γ) Διαχείριση κυκλοφορίας

(δ) Υποστήριξη αποφυγής καταστροφών

(ε) Πληροφορίες διαχείρισης της κυκλοφορίας

(στ) Στατιστικές και τελωνειακές υπηρεσίες

(ζ) Φόρους πλωτών οδών και λιμενικά τέλη

3. Τα κράτη μέλη αναπτύσσουν τις υπηρεσίες κατά τρόπο ώστε η εφαρμογή των ΥΠΕΝ να είναι αποτελεσματική, επεκτάσιμη και διαλειτουργική έτσι ώστε να εξασφαλίζεται αλληλεπίδραση με άλλες εφαρμογές ΥΠΕΝ και, ει δυνατόν, με συστήματα άλλων τρόπων μεταφοράς. Πρέπει επίσης να εξασφαλίζονται διεπαφές με συστήματα διαχείρισης μεταφορών και εμπορικές δραστηριότητες.

4. Για τη συγκρότηση των ΥΠΕΝ, τα κράτη μέλη:

(α) παρέχουν στους χρήστες ΥΠΕΝ όλα τα σχετικά δεδομένα που αφορούν την ναυσιπλοΐα στις εσωτερικές πλωτές οδούς που αναφέρονται στο άρθρο 2. Tα δεδομένα αυτά παρέχονται τουλάχιστον σε ένα προσβάσιμο ηλεκτρονικό μορφότυπο.

(β) εξασφαλίζουν ότι για όλες τις ευρωπαϊκές εσωτερικές πλωτές οδούς της κλάσης Vα και άνω σύμφωνα με την κατάταξη των ευρωπαϊκών εσωτερικών πλωτών οδών, πέραν των δεδομένων που αναφέρονται στο σημείο (α), διατίθενται στους χρήστες των ΥΠΕΝ ηλεκτρονικοί ναυτικοί χάρτες κατάλληλοι για τη ναυτιλία.

(γ) επιτρέπουν στις αρμόδιες αρχές, εφόσον απαιτείται η αναφορά πλοίων από εθνικούς ή διεθνείς κανονισμούς, να παραλαμβάνουν ηλεκτρονικές αναφορές πλοίων για τα δεδομένα ταξιδιού και φορτίου των πλοίων. Στις διασυνοριακές μεταφορές, οι πληροφορίες αυτές διαβιβάζονται στις αρμόδιες αρχές του όμορου κράτους πριν την άφιξη του πλοίου στα σύνορα.

(δ) εξασφαλίζουν ότι οι ανακοινώσεις προς τους πλοιάρχους, καθώς και τα δελτία για τη στάθμη των υδάτων και τον παγετό στα εσωτερικά τους υδατορρεύματα, παρέχονται υπό μορφή τυποποιημένων και κωδικοποιημένων μηνυμάτων που μπορούν να τηλεφορτωθούν. Tο τυποποιημένο μήνυμα περιέχει τουλάχιστον τις πληροφορίες που χρειάζονται για ασφαλή πλοήγηση. Οι ανακοινώσεις προς τους πλοιάρχους παρέχονται τουλάχιστον σε έναν προσβάσιμο ηλεκτρονικό μορφότυπο.

Οι υποχρεώσεις που αναφέρονται στην παρούσα παράγραφο εκπληρώνονται σύμφωνα με τις προδιαγραφές που καθορίζονται στα παραρτήματα I και II.

5. Tα κράτη μέλη δημιουργούν κέντρα ΥΠΕΝ ανάλογα με τις περιφερειακές ανάγκες.

6. Tα κράτη μέλη μεριμνούν ώστε να διατίθενται κανάλια VHF για τα Συστήματα Αυτόματης Αναγνώρισης, όπως ορίζεται στην Περιφερειακή Ρύθμιση για τις ραδιοτηλεφωνικές υπηρεσίες στην εσωτερική ναυσιπλοΐα που συνήφθη στη Βασιλεία στις 6 Aπριλίου 2000 στο πλαίσιο του κανονισμού ραδιοεπικοινωνιών της Διεθνούς Ένωσης Τηλεπικοινωνιών (ITU).

7. Τα κράτη μέλη λαμβάνουν τα αναγκαία μέτρα για να παρακολουθούν και να εξασφαλίζουν ότι οι κυβερνήτες των πλοίων, οι διαχειριστές ή οι ναυτιλιακοί πράκτορες πλοίων που πλέουν στα εσωτερικά τους ύδατα, οι αποστολείς ή οι ιδιοκτήτες εμπορευμάτων που μεταφέρονται με τα πλοία αυτά, όπως και τα ίδια τα πλοία, συμμορφώνονται προς τις απαιτήσεις της παρούσας οδηγίας.

Άρθρο 5

Tεχνικές κατευθύνσεις και προδιαγραφές

1. Η Επιτροπή, για να υποστηρίξει τις υπηρεσίες που αναφέρονται στο άρθρο 4, παράγραφος 2 και για να εξασφαλίσει τη διαλειτουργικότητά τους η οποία απαιτείται από το άρθρο 4, παράγραφος 3, καταρτίζει σύμφωνα με την παράγραφο 2 τεχνικές κατευθύνσεις και προδιαγραφές για το σχεδιασμό, την εφαρμογή και την επιχειρησιακή χρήση των υπηρεσιών (κατευθύνσεις ΥΠΕΝ) και τεχνικές προδιαγραφές ιδίως στα εξής πεδία:

(α) Ηλεκτρονικό Σύστημα Απεικόνισης Χαρτών και Πληροφοριών στην εσωτερική ναυσιπλοΐα (Inland ECDIS)

(β) Ηλεκτρονική υποβολή αναφορών των πλοίων

(γ) Ανακοινώσεις προς τους πλοιάρχους

(δ) Συστήματα εντοπισμού και παρακολούθησης.

Οι εν λόγω κατευθύνσεις και προδιαγραφές βασίζονται στις τεχνικές αρχές που ορίζονται στο παράρτημα II.

2. Οι τεχνικές κατευθύνσεις και προδιαγραφές που αναφέρονται στην παράγραφο 1 καταρτίζονται από την Επιτροπή σύμφωνα με τη διαδικασία που ορίζεται στο άρθρο 11, παράγραφος 3 και με το εξής χρονοδιάγραμμα:

(α) οι κατευθύνσεις ΥΠΕΝ το αργότερο εντός εννέα μηνών από την έναρξη ισχύος της παρούσας οδηγίας,

(β) οι τεχνικές προδιαγραφές για το Inland ECDIS, την ηλεκτρονική υποβολή αναφορών των πλοίων και τις ανακοινώσεις προς τους πλοιάρχους το αργότερο εντός δώδεκα μηνών από την έναρξη ισχύος της παρούσας οδηγίας,

(γ) οι τεχνικές προδιαγραφές για τα συστήματα εντοπισμού και παρακολούθησης το αργότερο εντός δεκαπέντε μηνών από την έναρξη ισχύος της παρούσας οδηγίας.

3. Οι κατευθύνσεις και οι τεχνικές προδιαγραφές ΥΠΕΝ δημοσιεύονται στην Επίσημη Εφημερίδα της Ευρωπαϊκής Ένωσης.

Άρθρο 6

Δορυφορικός εντοπισμός θέσης

Για τους σκοπούς των Υπηρεσιών Πληροφοριών Εσωτερικής Ναυσιπλοΐας χρησιμοποιούνται οι τεχνολογίες δορυφορικού εντοπισμού θέσης.

Άρθρο 7

Πιστοποίηση εξοπλισμού ΥΠΕΝ

1. Εφόσον χρειάζεται για την ασφάλεια ναυσιπλοΐας και εφόσον απαιτείται από τις σχετικές τεχνικές προδιαγραφές, ο εξοπλισμός και οι εφαρμογές λογισμικού των ΥΠΕΝ πιστοποιούνται με βάση τις εν λόγω τεχνικές προδιαγραφές.

2. Τα κράτη μέλη κοινοποιούν στην Επιτροπή και στα υπόλοιπα κράτη μέλη τους εθνικούς φορείς που είναι αρμόδιοι για την πιστοποίηση. Όλα τα κράτη μέλη αναγνωρίζουν τα πιστοποιητικά που εκδίδουν οι εγκεκριμένοι φορείς.

Άρθρο 8

Αρμόδιες αρχές

Τα κράτη μέλη ορίζουν τις αρχές που είναι αρμόδιες για τις εφαρμογές ΥΠΕΝ και για τη διεθνή ανταλλαγή δεδομένων. Οι εν λόγω αρχές κοινοποιούνται στην Επιτροπή.

Άρθρο 9

Κανόνες για την προστασία της ιδιωτική ζωής, την ασφάλεια και την περαιτέρω χρήση πληροφοριών

1. Τα κράτη μέλη εξασφαλίζουν ότι η επεξεργασία προσωπικών δεδομένων που είναι αναγκαία για τη λειτουργία των ΥΠΕΝ πραγματοποιείται σύμφωνα με τους ευρωπαϊκούς κανόνες προστασίας των ατομικών ελευθεριών και θεμελιωδών δικαιωμάτων, καθώς και σύμφωνα με την οδηγία 95/46/EΚ και την οδηγία 2002/58/EΚ. Οι πληροφορίες επιτρέπεται να χρησιμοποιούνται μόνον για τους σκοπούς των συγκεκριμένων υπηρεσιών όπως αυτές περιγράφονται στο άρθρο 4, παράγραφος 2.

2. Τα κράτη μέλη εφαρμόζουν και διατηρούν διαδικασίες ασφαλείας για την προστασία των μηνυμάτων ΥΠΕΝ και των αρχείων τους από κάθε ζημιογόνο ενέργεια ή κατάχρηση, καθώς και από αντικανονική πρόσβαση, παραποίηση ή απώλεια.

3. Εφαρμόζεται η οδηγία 2003/98/EΚ για την περαιτέρω χρήση πληροφοριών του δημόσιου τομέα.

Άρθρο 10

Διαδικασία τροποποίησης

Τα παραρτήματα I και II μπορούν να τροποποιούνται με βάση την πείρα που αποκτάται από την εφαρμογή της παρούσας οδηγίας και να προσαρμόζονται στην τεχνική πρόοδο σύμφωνα με τη διαδικασία που ορίζει το άρθρο 11, παράγραφος 3.

Άρθρο 11

Επιτροπή ΥΠΕΝ

1. Η Επιτροπή επικουρείται από την επιτροπή που έχει συσταθεί βάσει του άρθρου 7 της οδηγίας 91/672/EΟΚ.

2. Όταν γίνεται παραπομπή στην παρούσα παράγραφο, εφαρμόζονται τα άρθρα 3 και 7 της απόφασης 1999/468/EΚ σχετικά με τις διατάξεις του άρθρου 8 αυτής.

3 Όταν γίνεται παραπομπή στην παρούσα παράγραφο, εφαρμόζονται τα άρθρα 5 και 7 της απόφασης 1999/468/EΚ σχετικά με τις διατάξεις του άρθρου 8 αυτής. [Η προθεσμία που ορίζεται στο άρθρο 5, παράγραφος 6 της απόφασης 1999/468/EΚ είναι διάρκειας τριών μηνών.]

Άρθρο 12

Μεταφορά στο εθνικό δίκαιο

1. Τα κράτη μέλη θέτουν σε ισχύ τις νομοθετικές, κανονιστικές και διοικητικές διατάξεις που είναι αναγκαίες για να συμμορφωθούν προς την παρούσα οδηγία το αργότερο έως [...] [το αργότερο εντός 18 μηνών από την έναρξη ισχύος της οδηγίας]. Κοινοποιούν αμέσως στην Επιτροπή το κείμενο των διατάξεων που θεσπίζουν σχετικά και τον πίνακα αντιστοιχίας των διατάξεων αυτών με τις διατάξεις της οδηγίας.

Τα κράτη μέλη μεριμνούν ώστε οι διατάξεις που θεσπίζουν σχετικά να περιέχουν ή να συνοδεύονται κατά την επίσημη δημοσίευσή τους από παραπομπή στην παρούσα οδηγία. Ο τρόπος της παραπομπής αποφασίζεται από τα κράτη μέλη.

2. Τα κράτη μέλη λαμβάνουν τα αναγκαία μέτρα για να συμμορφωθούν προς τις απαιτήσεις του άρθρου 4 το αργότερο εντός 24 μηνών από την έναρξη ισχύος των σχετικών τεχνικών κατευθύνσεων και προδιαγραφών που αναφέρονται στο άρθρο 5. Οι τεχνικές κατευθύνσεις και προδιαγραφές τίθενται σε ισχύ την επομένη της δημοσίευσής τους στην Επίσημη Εφημερίδα της Ευρωπαϊκής Ένωσης.

3. Εφόσον ζητηθεί από κράτος μέλος, η Επιτροπή μπορεί να παρατείνει σύμφωνα με τη διαδικασία που ορίζεται στο άρθρο 11, παράγραφος 2 την προθεσμία που προβλέπεται στην παράγραφο 2 για την εφαρμογή μιας ή περισσοτέρων απαιτήσεων του άρθρου 4, στις εσωτερικές πλωτές οδούς που ορίζονται στο άρθρο 2, οι οποίες όμως έχουν χαμηλή κυκλοφορία. Η προθεσμία αυτή μπορεί να παραταθεί κατά 24 μήνες. η παράταση είναι ανανεώσιμη. Η αιτιολόγηση του αιτήματος που έχει υποβάλει το συγκεκριμένο κράτος μέλος πρέπει να αφορά την κυκλοφορία και τις οικονομικές συνθήκες που επικρατούν στη δεδομένη πλωτή οδό.

4. Τα κράτη μέλη κοινοποιούν στην Επιτροπή το κείμενο των κύριων διατάξεων εθνικού δικαίου που θεσπίζουν στο πεδίο που διέπεται από την παρούσα οδηγία.

5. Εφόσον χρειάζεται, τα κράτη μέλη αλληλοβοηθούνται στην εφαρμογή της παρούσας οδηγίας.

Άρθρο 13

Έναρξη ισχύος

Η παρούσα οδηγία τίθεται σε ισχύ την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.

Άρθρο 14

Η παρούσα οδηγία απευθύνεται στα κράτη μέλη.

Βρυξέλλες,

Για το Ευρωπαϊκό Κοινοβούλιο Για το Συμβούλιο

Ο Πρόεδρος Ο Πρόεδρος

Παράρτημα I

Ελάχιστες απαιτήσεις όσον αφορά τα δεδομένα

Όπως αναφέρει το άρθρο 4, παράγραφος 4, σημείο (α), παρέχονται ιδίως τα ακόλουθα δεδομένα:

- Ο υδάτινος άξονας και το μήκος του σε χιλιόμετρα,

- Οι περιορισμοί για τα πλοία και τους συνδυασμούς πλοίων από άποψη μήκους, πλάτους, ικανότητας ρυμούλκησης και βυθίσματος,

- Οι ώρες λειτουργίας των περιοριστικών δομών, και ιδίως των κλεισιάδων και των γεφυρών,

- Η χωροθέτηση λιμένων και των σημείων μεταφόρτωσης,

- Τα δεδομένα αναφοράς για τους μετρητές στάθμης των υδάτων στην εσωτερική ναυσιπλοΐα.

Παράρτημα II

Αρχές για τις κατευθύνσεις και τις τεχνικές προδιαγραφές των ΥΠΕΝ

1. Κατευθύνσεις για τις ΥΠΕΝ

Στις κατευθύνσεις για τις ΥΠΕΝ που αναφέρονται στο άρθρο 5 τηρούνται οι εξής αρχές:

α) αναφορά των τεχνικών απαιτήσεων για το σχεδιασμό, την εφαρμογή και την επιχειρησιακή χρήση υπηρεσιών και συναφών συστημάτων,

β) η αρχιτεκτονική και η οργάνωση των ΥΠΕΝ, και

γ) οι συστάσεις προς τα πλοία για τη συμμετοχή τους στις ΥΠΕΝ, για μεμονωμένες υπηρεσίες και για τη βαθμιαία ανάπτυξη των ΥΠΕΝ.

2. Inland ECDIS

Στις τεχνικές προδιαγραφές που καταρτίζονται σύμφωνα με το άρθρο 5 για το σύστημα ηλεκτρονικής απεικόνισης χαρτών και πληροφοριών (Inland ECDIS) τηρούνται οι εξής αρχές:

α) συμβατότητα με το θαλάσσιο ECDIS για να διευκολυνθεί η κυκλοφορία των πλοίων εσωτερικής ναυσιπλοΐας σε περιοχές μικτής κυκλοφορίας των εκβολών ποταμών, καθώς και για να διευκολυνθεί η θαλάσσια και η εσωτερική κυκλοφορία,

β) ο καθορισμός των ελάχιστων απαιτήσεων για τον εξοπλισμό του Inland ECDIS, καθώς και του ελάχιστου περιεχομένου των ηλεκτρονικών ναυτικών χαρτών για την ασφάλεια ναυσιπλοΐας και ιδίως

- Το ανώτατο επίπεδο αξιοπιστίας και διάθεσης του εξοπλισμού του Inland ECDIS που χρησιμοποιείται,

- Η ανθεκτικότητα του εξοπλισμού του Inland ECDIS για να αντέχει στις περιβαλλοντικές συνθήκες που επικρατούν σε ένα πλοίο χωρίς να υποβαθμίζεται η ποιότητα και η αξιοπιστία του εξοπλισμού,

- Η ένδειξη των γεωγραφικών χαρακτηριστικών κάθε είδους στους ηλεκτρονικούς ναυτικούς χάρτες (π.χ. όρια της πλωτής οδού, παρόχθιες κατασκευές, σημαντήρες) που είναι απαραίτητα για την ασφάλεια ναυσιπλοΐας,

- Η παρακολούθηση του ηλεκτρονικού χάρτη με την υπέρθεση εικόνας ραντάρ όταν ο χάρτης χρησιμοποιείται για τη διακυβέρνηση του πλοίου,

- Η ενσωμάτωση πληροφοριών σχετικά με το βάθος της πλωτής οδού στον ηλεκτρονικό ναυτικό χάρτη και απεικόνιση της προκαθορισμένης ή πραγματικής στάθμης των υδάτων,

- Η ενσωμάτωση πρόσθετων πληροφοριών (π.χ. άλλων φορέων πέραν των αρμοδίων αρχών) στον ηλεκτρονικό ναυτικό χάρτη και στην απεικόνιση του Inland ECDIS χωρίς να επηρεάζονται οι πληροφορίες που χρειάζονται για την ασφάλεια ναυσιπλοΐας.

γ) η δυνατότητα πρόσβασης όλων των χρηστών στους ηλεκτρονικούς ναυτικούς χάρτες.

δ) η δυνατότητα διάθεσης των δεδομένων για τους ηλεκτρονικούς ναυτικούς χάρτες σε όλους τους κατασκευαστές εφαρμογών.

3. Ηλεκτρονική υποβολή αναφορών των πλοίων

Στις τεχνικές προδιαγραφές για την ηλεκτρονική υποβολή αναφορών των πλοίων εσωτερικής ναυσιπλοΐας που καταρτίζονται σύμφωνα με το άρθρο 5 τηρούνται οι εξής αρχές:

α) διευκόλυνση της ηλεκτρονικής ανταλλαγής δεδομένων μεταξύ αρμοδίων αρχών των κρατών μελών, μεταξύ όσων μετέχουν στις εσωτερικές πλωτές και θαλάσσιες μεταφορές και στις πολυτροπικές μεταφορές, εφόσον ενέχεται η εσωτερική ναυσιπλοΐα,

β) χρήση τυποποιημένων μηνυμάτων κοινοποίησης μεταφοράς από το πλοίο προς την αρμόδια αρχή, από την αρμόδια αρχή προς το πλοίο και από αρμόδια αρχή προς αρμόδια αρχή έτσι ώστε να επιτυγχάνεται συμβατότητα με τη θαλάσσια ναυσιπλοΐα,

γ) χρήση διεθνώς αποδεκτών πινάκων κωδικών και κατατάξεων, συμπληρωμένων ενδεχομένως για τις πρόσθετες ανάγκες της εσωτερικής ναυσιπλοΐας,

δ) χρήση του αποκλειστικού ευρωπαϊκού αριθμού αναγνώρισης του σκάφους.

4. Ανακοινώσεις προς τουςπλοιάρχους

Στις τεχνικές προδιαγραφές για τις ανακοινώσεις προς τους κυβερνήτες που καταρτίζονται σύμφωνα με το άρθρο 5, ιδίως όσον αφορά τις πληροφορίες πλωτής οδού, τις πληροφορίες κυκλοφορίας και διαχείρισης, καθώς και όσον αφορά τον προγραμματισμό των ταξιδιών, τηρούνται οι εξής αρχές:

α) τυποποιημένη δομή δεδομένων στην οποία χρησιμοποιούνται προκαθορισμένες ενότητες κειμένου, κωδικοποιημένων σε μεγάλο βαθμό για να επιτρέπεται η αυτόματη μετάφραση του πιο ουσιαστικού περιεχομένου σε άλλες γλώσσες και για να διευκολύνεται η ενσωμάτωση των ανακοινώσεων προς τους κυβερνήτες στα συστήματα προγραμματισμού των ταξιδιών,

β) συμβατότητα τυποποιημένης δομής δεδομένων με τη δομή δεδομένων του Inland ECDIS για να διευκολύνεται η ενσωμάτωση των ανακοινώσεων προς τους κυβερνήτες στο Inland ECDIS.

5. Συστήματα εντοπισμού και παρακολούθησης

Στις τεχνικές προδιαγραφές για τα Συστήματα εντοπισμού και παρακολούθησης που καταρτίζονται σύμφωνα με το άρθρο 5 τηρούνται οι εξής αρχές:

α) καθορισμός των απαιτήσεων για τα συστήματα και τα τυποποιημένα μηνύματα, καθώς και των διαδικασιών, έτσι ώστε να παρέχονται με αυτοματοποιημένο τρόπο,

β) διαφοροποίηση μεταξύ συστημάτων που ανταποκρίνονται στις απαιτήσεις τακτικών πληροφοριών κυκλοφορίας και συστημάτων που ανταποκρίνονται στις απαιτήσεις στρατηγικών πληροφοριών κυκλοφορίας, σε ό,τι αφορά την ακρίβεια εντοπισμού θέσης και τον απαιτούμενο ρυθμό επικαιροποίησης,

γ) περιγραφή των σχετικών τεχνικών συστημάτων εντοπισμού και παρακολούθησης των πλοίων όπως το Inland AIS,

δ) συμβατότητα με το θαλάσσιο σύστημα AIS για να διευκολυνθεί η κυκλοφορία των πλοίων εσωτερικής ναυσιπλοΐας στις περιοχές μικτής κυκλοφορίας των εκβολών ποταμών, όπως επίσης και η θαλάσσια και η εσωτερική κυκλοφορία,

ε) ικανότητα των υποδομών ξηράς που ανήκουν στο δίκτυο εσωτερικής ναυσιπλοΐας να δέχονται μηνύματα του θαλάσσιου AIS.

ΝΟΜΟΘΕΤΙΚΟ ΔΗΜΟΣΙΟΝΟΜΙΚΟ ΔΕΛΤΙΟ

Τομέας(-είς) πολιτικής: Eνέργεια και μεταφορές

Δραστηριότητα(-ες): Πολιτική αειφόρου κινητικότητας

Ονομασια τησ δρασησ: Οδηγια του Eυρωπαϊκου Κοινοβουλιου και του Συμβουλιου σχετικα με τις εναρμονισμενεσ Υπηρεσιεσ Πληροφοριων Εσωτερικησ Ναυσιπλοΐασ (RIS) στις πλωτεσ οδουσ τησ Κοινοτητασ

1. ΓΡΑΜΜΗ(-ΕΣ) ΤΟΥ ΠΡΟΫΠΟΛΟΓΙΣΜΟΥ + ΟΝΟΜΑΣΙΑ

Γραμμή του προϋπολογισμού: A - 7031, Ονομασία: Συνεδριάσεις και προσκλήσεις εν γένει (ονοματολογία ΠΒΔ: 06.01.02.11)

2. ΣΥΝΟΛΙΚΑ ΑΡΙΘΜΗΤΙΚΑ ΔΕΔΟΜΕΝΑ

2.1. Συνολικό κονδύλιο της δράσης (Μέρος B): εκατ. EUR σε ΠΑΥ

2.2. Περίοδος υλοποίησης:

έτος έναρξης: 2005 έτος λήξης: απροσδιόριστο

2.3. Συνολική πολυετής εκτίμηση των δαπανών:

(α) Χρονοδιάγραμμα των πιστώσεων αναλήψεων υποχρεώσεων/των πιστώσεων πληρωμών (δημοσιονομική παρέμβαση) (πρβλ. σημείο 6.1.1)

εκατ. EUR (μέχρι τρίτου δεκαδικού)

>???? ?I????>

(β) Τεχνική και Διοικητική Συνδρομή (ΤΔΣ) και Δαπάνες Στήριξης (ΔΣ) (πρβλ. σημείο 6.1.2)

>???? ?I????>

(γ) Συνολικές δημοσιονομικές επιπτώσεις των ανθρώπινων πόρων και των άλλων δαπανών διοικητικής λειτουργίας (πρβλ. σημεία 7.2 και 7.3)

>???? ?I????>

2.4. Συμβατότητα με τον δημοσιονομικό προγραμματισμό και με τις Δημοσιονομικές Προοπτικές

[x] Πρόταση συμβατή με τον ισχύοντα δημοσιονομικό προγραμματισμό.

Η πρόταση αυτή απαιτεί επαναπρογραμματισμό του αντίστοιχου τομέα των Δημοσιονομικών Προοπτικών.

συμπεριλαμβανόμενης, εφόσον συντρέχει περίπτωση, προσφυγής στις διατάξεις της Διοργανικής Συμφωνίας.

2.5. Δημοσιονομικές επιπτώσεις επί των εσόδων: [16]

[16] Για περαιτέρω πληροφορίες, βλ. χωριστό επεξηγηματικό σημείωμα.

[x] Ουδεμία δημοσιονομική επίπτωση (αφορά τεχνικές πτυχές της εφαρμογής ενός μέτρου)

Ή

Δημοσιονομική επίπτωση - Η επίδραση επί των εσόδων έχει ως εξής:

(Σημείωση: Όλες οι διευκρινίσεις και παρατηρήσεις που αφορούν τον τρόπο υπολογισμού της επίδρασης επί των εσόδων πρέπει να περιλαμβάνονται σε χωριστό φύλλο, επισυναπτόμενο στο παρόν δημοσιονομικό δελτίο.)

εκατ. EUR (μέχρι πρώτου δεκαδικού)

>???? ?I????>

(Να περιγραφεί κάθε εμπλεκόμενη γραμμή του προϋπολογισμού, με προσθήκη του ενδεδειγμένου αριθμού γραμμών στον πίνακα, εφόσον η δράση επιδρά σε πλείονες γραμμές του προϋπολογισμού.)

3. ΔΗΜΟΣΙΟΝΟΜΙΚΑ ΧΑΡΑΚΤΗΡΙΣΤΙΚΑ

>???? ?I????>

4. ΝΟΜΙΚΗ ΒΑΣΗ

Aρθρο 71 της συνθηκησ εκ

5. ΠΕΡΙΓΡΑΦΗ ΚΑΙ ΑΙΤΙΟΛΟΓΗΣΗ

5.1. Αναγκαιότητα κοινοτικής παρέμβασης

5.1.1. Επιδιωκόμενοι στόχοι

Το Λευκό Βιβλίο της Επιτροπής για την πολιτική μεταφορών (COM (2001) 370) προβλέπει την ανάπτυξη αποτελεσματικών συστημάτων αρωγής της ναυσιπλοΐας και της επικοινωνίας στο δίκτυο των εσωτερικών πλωτών μεταφορών στην Κοινότητα.

Η Κοινότητα έχει ήδη καταβάλει κάποιες χρηματοδοτικές προσπάθειες για την ανάπτυξη των συστημάτων πληροφοριών εσωτερικής ναυσιπλοΐας στο πλαίσιο των προγραμμάτων πλαισίου έρευνας και ανάπτυξης.

Στη βάση αυτή, τα κράτη μέλη ανέπτυξαν μια σειρά αυτοδύναμων τηλεματικών υπηρεσιών και συστημάτων τα οποία έχουν εγκαταστήσει στις εσωτερικές πλωτές οδούς τους. Ορισμένες φορές υπάρχουν διάφορες εφαρμογές ακόμη και στο ίδιο κράτος μέλος.

Η οδηγία δημιουργεί το αναγκαίο πλαίσιο και τους όρους που εξασφαλίζουν ότι οι υπηρεσίες και τα συστήματα θα αναπτυχθούν με εναρμονισμένο και διαλειτουργικό τρόπο στην εσωτερική ναυσιπλοΐα της Κοινότητας.

Στην έκδοση των αναγκαίων αποφάσεων για την εναρμονισμένη εγκατάσταση των υπηρεσιών, η Επιτροπή θα επικουρείται από επιτροπή απαρτιζόμενη από αντιπροσώπους των κρατών μελών. Η επιτροπή θα επικουρεί ιδίως την Επιτροπή στην κατάρτιση των τεχνικών προδιαγραφών και τον καθορισμό των λεπτομερειών εφαρμογής των υπηρεσιών.

5.1.2. Μέτρα σχετικά με την εκ των προτέρων (ex ante) αξιολόγηση

Δεν ισχύει.

5.1.3. Μέτρα μετά την εκ των υστέρων (ex post) αξιολόγηση

Δεν ισχύει.

5.2. Σχεδιαζόμενες δράσεις και λεπτομέρειες υλοποίησης της δημοσιονομικής παρέμβασης

Γενικός στόχος της δράσης είναι η δημιουργία πλαισίου για την εναρμονισμένη και διαλειτουργική εγκατάσταση και χρήση των υπηρεσιών πληροφοριών εσωτερικής ναυσιπλοΐας στις εσωτερικές πλωτές οδούς της Κοινότητας. Η δράση απευθύνεται στα ενδιαφερόμενα κράτη μέλη, τα οποία θα λάβουν τα αναγκαία μέτρα για να θέσουν σε εφαρμογή τις υπηρεσίες στις πλωτές οδούς τους εντός του πλαισίου και σύμφωνα με τις διατάξεις της οδηγίας.

Από τη δράση θα ωφεληθούν οι χρήστες των υπηρεσιών, π.χ. η ναυσιπλοΐα αυτή καθαυτή, οι διαχειριστές πλοίων και οι κυβερνήτες πλοίων, καθώς και οι διαχειριστές υποδομών.

Ο στόχος θα επιτευχθεί με τον καθορισμό τεχνικών κατευθύνσεων για την εφαρμογή και τη λειτουργία των υπηρεσιών και με την κατάρτιση τεχνικών προδιαγραφών για τις διάφορες εφαρμογές.

Προς το σκοπό αυτό, το άρθρο 11 της προτεινόμενης οδηγίας προβλέπει τη σύσταση επιτροπής απαρτιζόμενης από αντιπροσώπους των κρατών μελών που διαθέτουν πρακτική πείρα στο πεδίο των τεχνολογιών πληροφοριών και επικοινωνιών στην εσωτερική ναυσιπλοΐα. Η επιτροπή θα επικουρεί την Επιτροπή στην εκπόνηση των σχετικών αποφάσεών της σε κατάλληλα τεκμηριωμένη βάση. Η επιτροπή αυτή δεν υφίσταται ακόμη και πρέπει επομένως να δημιουργηθεί. Το έργο της θα στηρίζεται στα πορίσματα ερευνητικών έργων που υλοποιούνται βάσει του προγράμματος πλαισίου έρευνας και ανάπτυξης, ιδίως του έργου COMPRIS το οποίο αφορά θέματα εφαρμογής των ΥΠΕΝ.

Τα θέματα με τα οποία θα ασχοληθεί η επιτροπή είναι εκείνα που ακολουθούν αλλά πιθανόν και άλλα θέματα στο πλαίσιο της οδηγίας:

- Κατευθύνσεις που θα καλύπτουν τις τεχνικές αρχές και απαιτήσεις σχεδιασμού, εφαρμογής και επιχειρησιακής χρήσης υπηρεσιών και σχετικών συστημάτων, και θα καλύπτουν την αρχιτεκτονική και την οργάνωση των ΥΠΕΝ.

- Κατάρτιση τεχνικών προδιαγραφών για το ηλεκτρονικό σύστημα απεικόνισης χαρτών και πληροφοριών (Inland ECDIS).

- Κατάρτιση τεχνικών προδιαγραφών για την ηλεκτρονική υποβολή αναφορών των πλοίων.

- Κατάρτιση τεχνικών προδιαγραφών για τις ανακοινώσεις προς τους πλοιάρχους.

- Κατάρτιση τεχνικών προδιαγραφών για τα συστήματα εντοπισμού και παρακολούθησης των πλοίων.

5.3. Λεπτομέρειες υλοποίησης

Tο έργο θα φέρουν σε πέρας η επιτροπή και οι ομάδες εργασίας εξωτερικών εμπειρογνωμόνων που θα επιλεγούν από κοινού σε συνεργασία με την επιτροπή και θα αμείβονται από την Επιτροπή, η οποία θα είναι επίσης υπεύθυνη και για την παρακολούθηση της επιτροπής και των ομάδων εργασίας.

6. ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ

6.1. Συνολικές δημοσιονομικές επιπτώσεις στο Μέρος Β (για ολόκληρη την περίοδο προγραμματισμού)

(Ο τρόπος υπολογισμού των συνολικών ποσών που εμφαίνονται στον πίνακα που ακολουθεί πρέπει να επεξηγηθεί με την κατανομή που γίνεται στον πίνακα 6.2. )

6.1.1. Δημοσιονομική παρέμβαση

ΠΑΥ σε εκατ. EUR (μέχρι τρίτου δεκαδικού)

>???? ?I????>

6.1.2. Τεχνική και Διοικητική Βοήθεια (ΤΔΒ), Δαπάνες Στήριξης (ΔΣ) και δαπάνες για τις Τεχνολογίες της Πληροφορίας (ΤΠ) (πιστώσεις αναλήψεων υποχρεώσεων)

>???? ?I????>

6.2. Υπολογισμός του κόστους ανά σχεδιαζόμενο μέτρο στο Μέρος B (για ολόκληρη την περίοδο προγραμματισμού) [17]

[17] Για περαιτέρω πληροφορίες, βλ. χωριστό επεξηγηματικό σημείωμα.

(Στην περίπτωση πλειόνων δράσεων, πρέπει να δίδονται, για τα συγκεκριμένα μέτρα κάθε δράσης, οι διευκρινίσεις που είναι αναγκαίες για την εκτίμηση του όγκου και του κόστους των αποτελεσμάτων.)

ΠΑΥ σε εκατ. EUR (μέχρι τρίτου δεκαδικού)

>???? ?I????>

Εάν απαιτείται, να επεξηγηθεί ο τρόπος υπολογισμού

7. ΕΠΙΠΤΩΣΕΙΣ ΣΤΟ ΠΡΟΣΩΠΙΚΟ ΚΑΙ ΣΤΙΣ ΔΙΟΙΚΗΤΙΚΕΣ ΔΑΠΑΝΕΣ

7.1. Επιπτώσεις στους ανθρώπινους πόρους

>???? ?I????>

7.2. Συνολικές δημοσιονομικές επιπτώσεις των ανθρώπινων πόρων

>???? ?I????>

Τα ποσά αντιστοιχούν στις συνολικές δαπάνες για 12 μήνες.

7.3. Άλλες δαπάνες διοικητικής λειτουργίας που απορρέουν από τη δράση

>???? ?I????>

Τα ποσά αντιστοιχούν στις συνολικές δαπάνες για 12 μήνες.

(1) Να προσδιορισθεί το είδος κάθε επιτροπής καθώς και η ομάδα στην οποία ανήκει.

I. Ετήσιο σύνολο (7.2 + 7.3) // I. EUR 119 100

II. Διάρκεια της δράσης // II. 5ετής

III. Συνολικό κόστος της δράσης (I x II) // III. EUR 595.000

Οι ανάγκες ανθρώπινου και διοικητικού δυναμικού θα καλυφθούν στο πλαίσιο της ενδεικτικής προκαταρκτικής κατανομής που προβλέπεται κατά την έγκριση του ΠΣΠ.

8. ΕΠΑΚΟΛΟΥΘΑ ΜΕΤΡΑ ΚΑΙ ΑΞΙΟΛΟΓΗΣΗ

8.1. Επακόλουθα μέτρα

Η εκτέλεση των καθηκόντων που ορίζει η οδηγία θα παρακολουθείται από την Επιτροπή με βάση το πρόγραμμα εργασίας της επιτροπής ΥΠΕΝ. Tο πρόγραμμα εργασίας και το σχετικό χρονοδιάγραμμα εκτέλεσης των καθηκόντων που ορίζει η οδηγία θα καθορισθούν στις πρώτες συνεδριάσεις της επιτροπής. Tο πρώτο από τα καθήκοντα αυτά είναι να καθορισθούν οι τεχνικές κατευθύνσεις για την εφαρμογή των ΥΠΕΝ και η κατάρτιση των τεχνικών προδιαγραφών για τα διάφορα συστήματα σε κοινοτικό επίπεδο.

8.2. Λεπτομέρειες πραγματοποίησης και περιοδικότητα της προβλεπόμενης αξιολόγησης

Το αργότερο τρία έτη από την έναρξη ισχύος της οδηγίας, η Επιτροπή θα συντάξει έκθεση όπου θα αναλύεται η λειτουργία των ΥΠΕΝ. Σκοπός είναι να εξασφαλισθεί ότι οι υπηρεσίες θα έχουν αναπτυχθεί και εγκατασταθεί σύμφωνα με τους στόχους της οδηγίας και με τις τεχνικές προδιαγραφές που θα έχουν αποφασισθεί έως τότε. Η αξιολόγηση θα πραγματοποιηθεί σε συνεργασία με την επιτροπή ΥΠΕΝ.

9. ΜΕΤΡΑ ΓΙΑ ΤΗΝ ΚΑΤΑΠΟΛΕΜΗΣΗ ΤΗΣ ΑΠΑΤΗΣ

Δεν ισχύει.